Ne ŋusẽtɔ la ɖo aʋawɔnuwo me hele eƒe mɔ̃ ŋuti dzɔm la, eƒe nuwo nɔa dedie;\nEye esi wobu esi me la, etsɔe de gaxɔ me, eye wòtsɔe de asi na asrafoha ene, siwo dome ɖesiaɖe me asrafo ene nɔna la, bena woadzɔ eŋu, eye wòdi be, yeaɖee afia dukɔ la le ŋutitoto ŋkeke la megbe.\nEye Yesu gblɔ na nunɔlagãwo kple mawuxɔdzikpɔlawo kpakple amegã, siwo va dze edzi la bena: Mietso ɖe ŋunye kple yiwo kple kpowo, abe alesi wotsona ɖe adzodala ŋu ene.\n Ke eya la, esi wòle didim be, yeatso afia na eɖokui la, egblɔ na Yesu bena; Amekae nye hanyevi mahã? Eye Yesu xɔ dzi gblɔ bena: Amea ɖe tso Yerusalem heyina Yerixo; eye wòɖaɖze adzodalawo si me, eye woɖe eƒe awu le eŋu, eye esi woɖe abi eŋu la, wodzo hegblẽe ɖi woku afã kple afã. Ke eva ve me bena, mawununɔlaa ɖe va to mɔ ma yina, eye esi wòkpɔe la, eto eŋu heyi. Nenema ke Lewitɔa ɖe hã, esi wòva ɖo teƒe la, eye wòkpɔe la, eto eŋu heyi. Ke Samariatɔa ɖe le mɔ zɔm va ɖo afisi wòle, eye esi wòkpɔe la, eƒe dome trɔ ɖe eŋu; eye esi wòva egbɔ la, etsɔ ami kple wein hekɔ ɖe eƒe abiawo me, eye wòbia wo, eye esi wòtsɔe ɖo ye ŋutɔ ƒe lã dzi la, ekplɔe yi amedzrodzeƒe, eye wòkpɔ edzi. Eye esi ŋu eke la, etso denario eve na aƒeatɔ, eye wògblɔ bena: Kpɔ edzi, eye nusi ke nagagblẽ ɖe edzi la, nye la le nye tɔtrɔgbɔ me la maɖo eteƒe na wò. Ame etɔ̃ siawo dome la kae nèsusu be, ezu havi na amesi dze adzodalawo si me mahã? Eye wògblɔ bena: Amesi kpɔ nublanui nɛ lae. Ke Yesu gblɔ nɛ bena: Heyi, eye nawɔ nenema ke.\n Eye Filistitɔ la le tetem ɖe Dawid ŋu, eye eƒe akpoxɔnutsɔla dze eŋgɔ. Eye Filistitɔ la fɔ kɔ dzi kpɔ Dawid, eye wòdo vloe, elabena ɖevi ko wònye, ebia, eye wòdze ɖeka. Tete Filistitɔ la gblɔ na Dawid bena: Avũe menye, hafi nèfɔ kpowo gbɔna gbɔnyea? Eye Filistitɔ la yɔ eƒe mawuwo ƒo fi de Dawid. Eye Filistitɔ la gblɔ na Dawid bena: Va gbɔnye, ne matsɔ wò dã na dziƒoxewo kple gbemelãwo! Dawid gblɔ na, Filistitɔ la bena: Wòa ètsɔ yi, tunuhlo kple akplɔ gbɔna gbɔnyee; ke nye la megbɔna gbɔwò le Yehowa Zebaot, Israel ƒe aʋalɔgo, siwo ŋu nède alɔme le la ƒe Mawu ƒe ŋkɔ me. Yehowa atsɔ wò ade asi nam egbea, eye mawu wò atso ta le nuwò, eye matsɔ Filistitɔwo ƒe aʋakɔ la ƒe kukuwo ana dziƒoxewo kple anyigba dzi lãwo egbe sia, ne anyigba blibo la nadze sii bena, Mawua de li na Israel; eye ameha blibo sia nadze sii bena, Yehowa metsɔa yi alo akplɔ ɖea ame o; elabena aʋa enye Yehowa tɔ, eye eyae atsɔ mi ade asi na mí. Eye esi Filistitɔ la ɖe zɔ ɖe Dawid dzi, be yealé ɖe eŋu la, Dawid wɔ kaba ƒu du yi aʋadzedze la nu, be yeakpe Filistitɔ la. Tete Dawid ƒo asi ɖe akplɔ me ɖe kpe ɖeka da kple akafo heƒo Filistitɔ la ƒe ŋgonu, eye kpe la ŋɔ eƒe ŋgonu, wòmũ tsyɔ mo anyi. Ale Dawid tsɔ akafo kple kpe la kpɔ ŋusẽ ɖe Filistitɔ la dzi, eye wòƒo Filistitɔ la hewui; ke yi mele Dawid si o. Tete Dawid ƒu du te ɖe Filistitɔ la ŋu, eye wò ɖi eƒe yi le aku me hewui, eye wòtsɔe tso ta le enu. Esi Filistitɔwo kpɔ bena, woƒe kalẽtɔ ku la, wòsi. Eye Israel-ŋutsuwo kple Yuda-ŋutsuwo ho, eye wotso aseye heti Filistitɔwo yome vaseɖe bali la me kple Ekron ƒe agbo nu, eye Filistitɔwo tsi aʋa ɖe Saarayim-mɔ dzi vaseɖe Gat kple Ekron. Eye Israel-viwo trɔ tso Filistitɔwo yometiti me heva ha woƒe asaɖawo. Eye Dawid tsɔ Filistitɔ la ƒe ta va Yerusalem, eye wotsɔ eƒe aʋawɔnuwo da ɖe eƒe agbadɔ me.\nEgblɔ na wo bena: Ke azɔ la, amesi gakotoku le esi la, netsɔe, nenema ke mɔzɔkotoku hã; eye amesi si mele o la, nedzra eƒe avɔ, eye wòaƒle yi.\n2 Mose 22:2-3\n Ke nenye ŋkeke mee la, woabia eƒe hlɔ̃. Ele na fiafi la be, wòaɖo nusi wòfi la teƒe; ke ne naneke mele esi o la, woatsɔe adzra de eƒe tititi la nu. Nenye nyi tedzi alo alẽ wòfi, eye wokpɔe le esi agbagbe la, ekema wòaɖo wo ame eve eteƒe.\nke nye la mele egblɔm na mi bena: Migatsi tre ɖe ame vɔ̃ɖi la ŋuti o; ke boŋ amesi ke ƒo wò nuɖusi tome la, nyẽ ekeme hã nɛ;\n2 Mose 22:2\nKe nenye ŋkeke mee la, woabia eƒe hlɔ̃. Ele na fiafi la be, wòaɖo nusi wòfi la teƒe; ke ne naneke mele esi o la, woatsɔe adzra de eƒe tititi la nu.\nMixɔ na ame tsɛwo kple ame dahawo, eye midu wo le ame vɔ̃ɖi la si!\nMigabia hlɔ̃ na mia ɖokui o, nye lɔlɔ̃tɔwo, ke miɖe mo na dziku la boŋ, elabena woŋlɔ ɖi bena; „Tɔnyee nye hlɔ̃biabia, nye la maɖo eteƒe, Aƒetɔ la gblɔe.“\n Míese wogblɔ bena: Ŋku ɖe ŋku teƒe, eye aɖu ɖe aɖu teƒe; ke nye la mele egblɔm na mi bena: Migatsi tre ɖe ame vɔ̃ɖi la ŋuti o; ke boŋ amesi ke ƒo wò nuɖusi tome la, nyẽ ekeme hã nɛ;\n Egblɔ na wo bena: Ke azɔ la, amesi gakotoku le esi la, netsɔe, nenema ke mɔzɔkotoku hã; eye amesi si mele o la, nedzra eƒe avɔ, eye wòaƒle yi. Elabena mele egblɔm na mi bena: Ele be, woawu nusia, si woŋlɔ ɖi la nu ɖe ŋunye bena: „Eye wobui ɖe vodalawo dome;“ elabena nusi wogblɔ ɖi le ŋutinye la, le enu wu ge. Eye wogblɔ bena: Aƒetɔ, kpɔ ɖa, yi evee nye esi! Eye wògblɔ na wo bena: Esɔ gbɔ.\nDawid tɔ. Woakafu Yehowa, nye agakpe, amesi fia avuwɔwɔ nye asiwo kple aʋawɔwɔ nye asibidewo;\nKe ne amea ɖe melé be na ye ŋutɔ tɔwo o, eye vevietɔ na ye ŋutɔ ƒe aƒemetɔwo o la, egbe xɔse la, eye wòvɔ̃ɖi wu dzimaxɔsetɔ.\nXɔ na amesiwo wokplɔ yina wuwu ge, eye ɖe amesiwo woyina nu ɖa gee la.\nEye kpɔ ɖa, amesiwo li kple Yesu la, wo dometɔ ɖeka do eƒe asi ɖa, ɖi yi heda nunɔlagã ƒe dɔla, eye wòkpa to nɛ.\nTete Simon Petro ɖi yi, si le esi la, heda nunɔlagã la ƒe dɔla, eye wòkpa eƒe nuɖusimeto, eye dɔla ma ƒe ŋkɔe nye Malxo.\n Tete Yesu gblɔ nɛ bena: Gbugbɔ wò yi la ɖo eteƒe; elabena amesiwo katã dia yi la, yi kee woatsɔ awu wòe. Alo èsusu bena, nyemate ŋu aɖe kuku na Fofonye, eye wòatsɔ mawudɔlawo nam wòawu aʋakɔ wuieve o mahã? Ke aleke awɔ ne woawu ŋɔŋlɔawo nu mahã? Elabena ele be, woava me nenema tsã!\nKe minya esia bena, ɖe wònye aƒeatɔ anya zã ƒe ŋudzɔɣi, si me fiafitɔ ava la, anye ne anɔ ŋudzɔ, eye mana mɔe bena, wòadze kpɔ age ɖe eƒe aƒe me o.\n1 Mose 9:5-6\n Ke mia ŋutɔwo miaƒe ʋu la, mabiae le lãwo kple amewo siaa si, mabia amesiame ƒe agbe le nɔvia si. Amesi kɔ ameʋu ɖi la, amewo akɔ eya hã ƒe ʋu ɖi; elabena Mawu ƒe nɔnɔme nue wowɔ ame ɖo.\nTeƒe, si miase kpẽ ƒe ɖiɖi le la, afima miakpe ta ɖe mía gbɔ ɖo; mía Mawu awɔ ana na mí!\n Tete Simon Petro ɖi yi, si le esi la, heda nunɔlagã la ƒe dɔla, eye wòkpa eƒe nuɖusimeto, eye dɔla ma ƒe ŋkɔe nye Malxo. Tete Yesu gblɔ na Petro bena: Tsɔ yi la de aku; kplu, si Fofo la tsɔ nam la, ɖe nyemanoe o mahã?\n Ne dɔ le wò ketɔ wum la, na aboloe wòaɖu, eye ne tsikɔ le ewum la, na tsii wòano; elabena dzoka ƒom nèle ƒu ɖe eƒe ta me, eye Yehowa aɖo eteƒe na wò.\nMigabu mia ɖokui aɖaŋudzelawo o! Migaɖo vɔ̃ vɔ̃ teƒe na amea ɖeke o, miaƒe tamesusuwo nanɔ nu nyuiwo yome le amewo katã ƒe ŋku me;\n Eye kpɔ ɖa, amesiwo li kple Yesu la, wo dometɔ ɖeka do eƒe asi ɖa, ɖi yi heda nunɔlagã ƒe dɔla, eye wòkpa to nɛ. Tete Yesu gblɔ nɛ bena: Gbugbɔ wò yi la ɖo eteƒe; elabena amesiwo katã dia yi la, yi kee woatsɔ awu wòe. Alo èsusu bena, nyemate ŋu aɖe kuku na Fofonye, eye wòatsɔ mawudɔlawo nam wòawu aʋakɔ wuieve o mahã? Ke aleke awɔ ne woawu ŋɔŋlɔawo nu mahã? Elabena ele be, woava me nenema tsã!\n Míese wogblɔ bena: Ŋku ɖe ŋku teƒe, eye aɖu ɖe aɖu teƒe; ke nye la mele egblɔm na mi bena: Migatsi tre ɖe ame vɔ̃ɖi la ŋuti o; ke boŋ amesi ke ƒo wò nuɖusi tome la, nyẽ ekeme hã nɛ; eye amesi le didim be, yeadrɔ̃ ʋɔnu kpli wò, bene yeaxɔ wò awu le asiwò la, na ne wòaxɔ avɔ hã le asiwò; eye amesi ke azi dzi wò be, nazɔ kplii gaƒoƒo ɖeka la, zɔ eve kplii. Na nu amesi le nu biawòm, eye amesi le didim be, yeaɣe nu le asiwò la, megatrɔ dzo le egbe o. Míese wogblɔ bena: Lɔ̃ hawòvi, eye nalé lu wò ketɔ: ke nye la mele egblɔm na mi bena: Milɔ̃ miaƒe ketɔwo; miyra amesiwo ƒoa fi ɖea mi, miwo nyui na amesiwo léa mi ɖe ke me; mido gbe ɖa ɖe amesiwo ƒoa ɖi mi la ta; eye mido gbe ɖa ɖe amesiwo le mia yome tim la ta,\nGblɔ na wo bena: Ale Aƒetɔ Yehowa gblɔ esi: Metà ɖokuinye ƒe agbe be: Ame vɔ̃ɖi ƒe ku mevivia nunye o, negbe be, ame vɔ̃ɖi naɖe asi le eƒe zɔzɔme ŋu, ne wòanɔ agbe boŋ ye. Israel ƒe aƒe, miɖe asi le miaƒe zɔzɔme vɔ̃ɖiwo ŋu, miɖe asi le wo ŋu, nukaŋuti miehe, yewoaku ɖo?\n ne ate ŋu anye, nusi ke atso mia gome la, minɔ anyi kple amewo katã le ŋutifafa me! Migabia hlɔ̃ na mia ɖokui o, nye lɔlɔ̃tɔwo, ke miɖe mo na dziku la boŋ, elabena woŋlɔ ɖi bena; „Tɔnyee nye hlɔ̃biabia, nye la maɖo eteƒe, Aƒetɔ la gblɔe.“ Eyata ne do le wò futɔ wum la, na nuduɖui, ne tsikɔ le ewum la, na tsii; elabena ne èwɔ esia la, àƒo dzoka xɔxɔwo nu ƒu ɖe eƒe ta dzi. Megana nu vɔ̃ɖi la naɖu dziwò o, ke tso nu nyui la ɖu nu vɔ̃ɖi la dzi boŋ.\n Wose nya, siwo Dawid gblɔ, eye wova gblɔe na Saul, eye wòna wokplɔe vɛ. Eye Dawid gblɔ na Saul bena: Dzika megatso amea ɖeke ƒo o! Wò dɔla ayi aɖawɔ aʋa kple Filistitɔ ma. Saul gblɔ na Dawid bena: Màte ŋu ayi aɖawɔ aʋa kple Filistitɔ sia o, elabena ɖevi nènye, ke eya la aʋawɔla wònye tso ɖevime ke! Dawid gblɔ na Saul bena: Ne wò ɖɔla le fofoa ƒe alẽwo kplɔm, eye dzata alo sisiblisi va lé alẽ ɖeka le lãha ŋu la, metia eyome, eye meƒonɛ heɖenɛ le eƒe nu me; ke ne ebe, yeawɔ nu kplim la, meléa eƒe ge, eye meƒonɛ wuna. Alesi wò ɖɔla ƒoa dzata kple sisiblisi la, nenema ke wòava me na Filistitɔ bolotɔ sia abe wo dometɔ ɖeka ene, elabena Mawu gbagbe la ƒe aʋalɔgowo ŋu wòɖe alɔme le. Dawid gagblɔ bena: Yehowa, si ɖem tso dzata kple sisiblisi si me la, eya ke aɖem tso Filistitɔ sia si me. Tete Saul gblɔ na Dawid bena: Heyi, Yehowa nanɔ kpli wò!\nEye wo dometɔ ɖeka da yi nunɔlagã la ƒe dɔla, eye wòkpa eƒe nuɖusimeto.\n Ne ŋutsuwo le dzre wɔm, eye wotutu nyɔnu funɔa ɖe ƒu anyi, ke vɔ̃a ɖeke mewɔe o, negbe fua koe ge le eƒo la, ekema nyɔnua srɔ̃ naxa fe le esi, abe alesi ʋɔnudrɔ̃lawo ɖo ene. Ke ne vɔ̃a ɖe dze eme la, ekema woabia agbe ɖe agbe teƒe, ŋku ɖe ŋku teƒe, aɖu ɖe aɖu teƒe, asi ɖe asi teƒe, afɔ ɖe afɔ teƒe, dzobi ɖe dzobi teƒe, abi ɖe abi teƒe, dodro ɖe dodro teƒe.\nNe gbetakpɔla kpɔ yi gbɔna, ke meku kpẽ o, eye mexlɔ̃ nu dukɔ la o, eye yi va heɖe ame ɖeka ɖa le wo dome la, ame ma ƒe vodada tae woɖee ɖa ɖo, ke mabia eƒe ʋu tso gbetakpɔla la si me.\n2 Mose 22:3\nNenye nyi tedzi alo alẽ wòfi, eye wokpɔe le esi agbagbe la, ekema wòaɖo wo ame eve eteƒe.


Daniel ƒe Nyagblɔɖia Gblɔ Mesia la ƒe Vava Ði | Biblia ƒe Nufiafia\nAlesi Daniel ƒe Nyagblɔɖia Gblɔ Mesia la ƒe Vava Ðii\nNYAGBLƆÐILA Daniel nɔ agbe ƒe 500 kple edzivɔ do ŋgɔ na Yesu dzidzi. Gake Yehowa ɖe nyatakaka aɖewo fia Daniel siwo ate ŋu ana míanya ɣeyiɣi si me woasi ami na Yesu wòava zu Mesia, alo Kristo. Wogblɔ na Daniel be: “Azɔ nyae, eye naƒu to anyi: Tso ɣeyiɣi, si wode se be, woagatso Yerusalem vaseɖe amegã, si wosi ami na [alo Mesia] dzi la, le kwasiɖa adre; [kple] kwasiɖa blaade vɔ eve.”—Daniel 9:25.\nHafi míanya ɣeyiɣi si me Mesia la ava la, gbã ele be míanya ɣeyiɣi si me nudzɔdzɔ si dzi woaxlẽe atsoe hafi Mesia nava la dze egɔme. Nyagblɔɖia gblɔe be adze egɔme “tso ɣeyiɣi, si wode se be, woagatso Yerusalem.” Ɣekaɣie “wode se” sia? Biblia-ŋlɔla Nexemya gblɔ be wode se be woagbugbɔ aɖo Yerusalem ƒe gliawo “le fia Artaxsasta ƒe ƒe blavelia me.” (Nexemya 2:1, 5-8) Ŋutinyaŋlɔlawo ɖo kpe edzi be ƒe 475 D.M.Ŋ. ye nye Artaxsasta ƒe fiaɖuɖu ƒe ƒe gbãtɔ. Eyata eƒe fiaɖuɖu ƒe ƒe 20 lia enye ƒe 455 D.M.Ŋ. Azɔ míenya ƒe si me Daniel ƒe nyagblɔɖi si ku ɖe Mesia ŋu la adze egɔme, si nye ƒe 455 D.M.Ŋ.\nDaniel gblɔ didime si anɔ ɣeyiɣi ma kple ɣeyiɣi si me ‘Mesia Kplɔla la’ ava dome. Nyagblɔɖia yɔ ‘kwasiɖa adre kple kwasiɖa blaade vɔ eve’—wo katã ƒe ƒuƒoƒoe nye kwasiɖa 69. Ɣeyiɣi didi kae nye esia? Biblia gɔmeɖela geɖe de dzesii be menye ŋkeke adre ƒe kwasiɖa ŋue wole nu ƒom tsoe le afisia o, ke boŋ ƒewo ƒe kwasiɖawoe. Esia fia be kwasiɖa ɖesiaɖe fia ƒe adre. Yudatɔ siwo nɔ anyi le blema la nya nu tso ƒewo ƒe kwasiɖa, alo ƒe adre ɖesiaɖe ŋu nyuie. Le kpɔɖeŋu me, woɖua Sabat-ƒe aɖe ƒe adre ɖesiaɖe. (Mose II, 23:10, 11) Eyata nyagblɔɖi me kwasiɖa 69-awo ƒe didimee nye ƒe 7 teƒe 69, si ƒe ƒuƒoƒoe nye ƒe 483.\nAkɔntaa koe susɔ míabu azɔ. Ne míexlẽ ƒe 483 tso ƒe 455 D.M.Ŋ. me la, ekplɔ mí va ƒe 29 M.Ŋ. me. Ƒe ma tututu mee wonyrɔ Yesu eye wòva zu Mesia! * (Luka 3:1, 2, 21, 22) Ðe Biblia ƒe nyagblɔɖi sia si va eme alea la mewɔ nuku ŋutɔ oa?\n^ mm. 2 Tso ƒe 455 D.M.Ŋ. vaseɖe ƒe 1 D.M.Ŋ. la le ƒe 454. Tso ƒe 1 D.M.Ŋ. vaseɖe ƒe 1 M.Ŋ. la le ƒe ɖeka. Eye tso ƒe 1 M.Ŋ. vaseɖe ƒe 29 M.Ŋ. la le ƒe 28. Ƒe etɔ̃ siawo katã ƒe ƒuƒoƒo le ƒe 483. Ƒewo ƒe kwasiɖa 70 lia mee ‘wotsrɔ̃’ alo wowu Yesu, le ƒe 33 M.Ŋ. me. (Daniel 9:24, 26) Kpɔ Ðo To Daniel ƒe Nyagblɔɖi La! ƒe ta 11, kple Insight on the Scriptures, Babla 2, axa 899-901 (Étude perspicace des Écritures, Babla 2, axa 995-7). Yehowa Ðasefowoe ta agbalẽ eveawo siaa.\nƉoe Ɖe Amewo Ɖoe Ɖe Amewo Alesi Daniel ƒe Nyagblɔɖia Gblɔ Mesia la ƒe Vava Ðii


“Dzidodo kple akɔfafa ƒe Mawu la nawɔe be tamesusu ƒe nɔnɔme si tututu nɔ Kristo Yesu si la nanɔ mia si le mia nɔewo dome.”—ROMATƆWO 15:5, NW.\n1. Aleke ame ƒe nɔnɔme ate ŋu akpɔ ŋusẽ ɖe eƒe agbenɔnɔ dzii?\nNƆNƆME wɔa akpa gã aɖe le agbe me. Ðekematsɔleme alo kutrikuku ƒe nɔnɔme, nukpɔsusu nyui alo gbegblẽa ƒe nɔnɔme, dzrehehe alo nuwɔwɔ aduadu ƒe nɔnɔme, nyatoƒoetoto alo akpedada ƒe nɔnɔme ate ŋu akpɔ ŋusẽ gã aɖe ɖe alesi ame kpɔa nɔnɔmewo gbɔe kple alesi amewo wɔa nu ɖe eyama ŋui dzi. Ne nukpɔsusu nyui le ame si la, dzi ate ŋu anɔ edzɔm le nɔnɔme sesẽwo gɔ̃ hã me. Naneke mesɔna na amesi si nɔnɔme gbegblẽ le o—ne wotsɔ nukpɔsusu nyui kpɔ agbea be ede ame dzi gɔ̃ hã.\n2. Aleke wosrɔ̃a nɔnɔmewoe?\n2 Woate ŋu asrɔ̃ nɔnɔmewo—eɖanye nyuia alo gbegblẽa. Le nyateƒe me la, ɖe wòle be woasrɔ̃e. Esi Collier’s Encyclopedia nɔ nu ƒom tso vidzĩ kokoe ŋu la, egblɔ be: “Nɔnɔme ka kee ava su esi o, ɖe wòle be wòamae loo alo wòasrɔ̃e, abe alesi ko gbegbɔgblɔ alo aɖaŋu aɖe amae alo wòasrɔ̃e ene.” Aleke míasrɔ̃ nɔnɔmewoe? Togbɔ be nu geɖe wɔa akpa aɖe hã la, nutoa me kple hadede ƒe ŋusẽkpɔɖeamedzi nu sẽna ŋutɔ. Numekugbalẽ si míeyɔ va yi gblɔ be: “Abe alesi tsi ɖoa avɔ mee ene la, nenemae míesrɔ̃a amesiwo míedea ha kplii kplikplikpli ƒe nɔnɔmewoe alo woɖena ɖe mía ŋui.” Biblia gblɔ nya sia tɔgbe ƒe akpe geɖe enye sia be: “Ne èzɔ kple nunyalawo la, àdze nunya; ke ne ède ha kple bometsilawo la, àzu ame gbegblẽ.”—Lododowo 13:20; Korintotɔwo I, 15:33.\nNɔnɔme Nyui ƒe Kpɔɖeŋu\n3. Amekae ɖo kpɔɖeŋu le eƒe nɔnɔme gome, eye aleke míasrɔ̃e?\n3 Abe alesi Yesu Kristo ɖo kpɔɖeŋu nyuitɔ kekeake le nu bubuwo katã mee ene la, nenema ke wòɖoe le nɔnɔme hã gomee. Egblɔ be: “Mena kpɔɖeŋu mi, bena miawo hã miawɔ, abe alesi nye la mewɔ na mi ene.” (Yohanes 13:15) Hafi míanɔ abe Yesu ene la, ele be míasrɔ̃ nu tso eŋu gbã. * Míesrɔ̃a Yesu ƒe agbenɔnɔ kple susu be míawɔ nusi ƒe aɖaŋu apostolo Petro ɖo be: “Esia ŋuti woyɔ mi vɛ ɖo; elabena Kristo hã kpe fu le mia ta, eye wògblẽ kpɔɖeŋu ɖi na mi, bene miadze eƒe afɔɖoƒewo yome.” (Petro I, 2:21) Míaƒe taɖodzinue nye be míanɔ abe alesi Yesu nɔ ene tututu alesi míate ŋui. Ema bia be míasrɔ̃ eƒe tamesusu ƒe nɔnɔme.\n4, 5. Yesu ƒe tamesusu ƒe nɔnɔme ka dzie wohe susu yii le Romatɔwo 15:1-3, eye aleke Kristotɔwo asrɔ̃e?\n4 Nukae wòbia be Kristo Yesu ƒe tamesusu ƒe nɔnɔme nanɔ ame si? Agbalẽ si Paulo ŋlɔ ɖo ɖe Romatɔwo ƒe ta 15 lia akpe ɖe mía ŋu míaɖo biabiaa ŋu. Paulo he susu yi Yesu ƒe nɔnɔme ɖedzesi aɖe dzi le ta sia ƒe kpukpui gbãtɔ ʋɛawo me esi wògblɔ be: “Ke ele na mí, amesiwo ŋu ŋusẽ le la bena, míatsɔ amesiwo ŋu ŋusẽ mele o la ƒe gbɔdzɔgbɔdzɔwo, eye míagadze mía ɖokui ŋu o. Mía dome amesiame nadze ehavi ŋu hena eƒe nyonyo, bene woatsɔe atu; elabena Kristo hã medze eɖokui ŋu o, hafi abe alesi woŋlɔ ɖi ene bena: ‘Amesiwo dzu wò la ƒe dzudzu va dze dzinye.’”—Romatɔwo 15:1-3.\n5 Le Yesu ƒe nɔnɔme sɔsrɔ̃ me la, wode dzi ƒo na Kristotɔwo be woanɔ klalo be yewoabɔbɔ yewo ɖokui asubɔ ame bubuwo le woƒe hiahiãwo me tsɔ wu be woadi be yewoadze yewo ɖokui ŋu. Le nyateƒe me la, lɔlɔ̃ faa ɖokuibɔbɔtɔe alea be woasubɔ ame bubuwo nye “amesiwo ŋu ŋusẽ le” ƒe nɔnɔme. Yesu, amesi sesẽ le gbɔgbɔ me wu amegbetɔ ɖesiaɖe si nɔ anyi kpɔ la gblɔ le eɖokui ŋu be: “Amegbetɔvi la meva bena, woasubɔ ye o, ke boŋ bena yeasubɔ, eye yeatsɔ eƒe agbe la ana ɖe ame geɖewo ƒe xɔxɔ ta.” (Mateo 20:28) Nenema ke mí Kristotɔwo hã míedi be míadze agbagba asubɔ ame bubuwo, hekpe ɖe “amesiwo ŋu ŋusẽ mele o” ŋu.\n6. Mɔ ka nue míate ŋu asrɔ̃ alesi Yesu wɔ nu ɖe tsitretsiɖeŋu kple vlodoame ŋu le?\n6 Nɔnɔme nyui bubu si Yesu ɖe fiae nye tamesusu kple nuwɔna ƒe kpɔɖeŋu si tua ame ɖo ɣesiaɣi. Meɖe mɔ gbeɖe be ame bubuwo ƒe nɔnɔme gbegblẽ kpɔ ŋusẽ ɖe nɔnɔme nyui si nɔ esi ɖe Mawu subɔsubɔ ŋu dzi o; mele be míawo hã míaɖe mɔ o. Esime wodo vlo Yesu heti eyome le Mawu subɔsubɔ nuteƒewɔwɔtɔe ta la, egbɔ dzi ɖi do dzi nyatoƒoematomatoe. Enya be amesiwo dzea agbagba be yewoawɔ nu na yewo havi ‘hena woƒe nyonyo’ la ate ŋu akpɔ mɔ be dzimaxɔsetɔ masenugɔmewo ati yewo yome.\n7. Aleke Yesu gbɔ dzi ɖii, eye nukatae wòle be míagbɔ dzi ɖi nenema ke?\n7 Yesu ɖe nɔnɔme si sɔ fia le go bubuwo me. Metsi dzi na Yehowa gbeɖe o ke boŋ elala Eƒe tameɖoɖowo me vava dzigbɔɖitɔe. (Psalmo 110:1; Mateo 24:36; Dɔwɔwɔwo 2:32-36; Hebritɔwo 10:12, 13) Gakpe ɖe eŋu la, Yesu metsi dzi na eƒe nusrɔ̃lawo o. Egblɔ na wo be: ‘Misrɔ̃ nu tso gbɔnye’; esi wònye ‘ame fatu’ ta la, eƒe nufiame tua ame ɖo hefaa dzi na ame. Eye esi ‘wòbɔbɔ eɖokui ɖe anyi le dzi me’ ta la, meƒoa adegbe alo doa eɖokui ɖe dzi gbeɖe o. (Mateo 11:29) Paulo de dzi ƒo na mí be míasrɔ̃ Yesu ƒe nɔnɔme siawo esi wògblɔ be: “Mina susu ma ke, si nɔ Kristo Yesu hã me la, nanɔ miawo hã mia me, amesi esi wònye Mawu ƒe nɔnɔmee wònɔ hã la, mebui nuhahae bena, [eya] kple Mawu sɔ o, ke boŋ eɖi gbɔlo eɖokui, esime wòtsɔ dɔla ƒe nɔnɔme ɖo eɖokui dzi, hedzɔ ɖe amewo ƒe nɔnɔme, eye wokpɔ nuwɔna le eŋuti abe ame tɔ ene.”—Filipitɔwo 2:5-7.\n8, 9. (a) Nukatae wòle be míadze agbagba atu ɖokuitɔmadimadi ƒe nɔnɔme ɖo? (b) Nukatae mele be dzi naɖe le mía ƒo ne míete ŋu srɔ̃ kpɔɖeŋu si Yesu ɖo la tututu o, eye aleke Paulo nye kpɔɖeŋu nyui le esia gomee?\n8 Ele bɔbɔe be míagblɔ be míedi be míasubɔ amewo eye míedi be míatsɔ woƒe hiahiãwo aɖo ŋgɔ na mía ŋutɔwo tɔ. Gake míaƒe tamesusu ƒe nɔnɔme me dzodzro anukwareɖiɖitɔe ate ŋu aɖee afia be metso míaƒe dzi blibo me o. Nukatae? Gbã, esi míenyi ɖokuitɔdidi ƒe nɔnɔme dome tso Adam kple Xawa gbɔ tae; evelia, le esi míele xexe si lɔ̃a ɖokuitɔdidi me tae. (Efesotɔwo 4:17, 18) Zi geɖe la, ɖokuitɔmadimadi ƒe nɔnɔme tutuɖo fia be míatu tamesusu ƒe nɔnɔme si to vovo na blibomademade ƒe nɔnɔme si míedzɔ kplii la ɖo. Ema bia tameɖoɖo kplikpaa kple agbagbadzedze.\n9 Míaƒe blibomademade si dzena gaglã eye wòto vovo tso kpɔɖeŋu deblibo si Yesu ɖo na mí gbɔ ate ŋu aɖe dzi le mía ƒo ɣeaɖewoɣi. Ðewohĩ míake ɖi abu be ɖe wòanya wɔ be Yesu ƒe tamesusu ƒe nɔnɔme nasu mía si hã. Gake se nya dedziƒoname siwo Paulo gblɔ ɖa: “Menyae bena, le menye—egɔmee nye: Le nye ŋutilã me la—nu nyui aɖeke menɔa anyi o; elabena nu nyui lɔlɔ̃ la le asinye, ke nu nyui wɔwɔ la nyemekpɔ wɔe kura o. Elabena menye nu nyui, si melɔ̃na la, mewɔna o, ke nuvɔ̃, si nyemelɔ̃na o la, eya ke mewɔna boŋ. Elabena mekpɔa dzidzɔ le Mawu ƒe se la ŋuti le ememe la gome; ke mekpɔ se bubu, si le aʋa wɔm kple se, si le nye nyasã me la, le nye ŋutinuwo me, eye wòlém aboyo le nuvɔ̃ ƒe se, si le nye ŋutinuwo me la me.” (Romatɔwo 7:18, 19, 22, 23) Nyateƒee, Paulo ƒe blibomademade xea mɔ nɛ enuenu be mete ŋu wɔa Mawu ƒe lɔlɔ̃nu alesi wòdii o, gake eƒe nɔnɔme—si nye alesi wòbua tamee kple alesi wòsena le eɖokui me ɖe Yehowa kple Eƒe se ŋu—nye kpɔɖeŋu. Míawo hã míatɔ ate ŋu anye kpɔɖeŋu.\nNɔnɔme Gbegblẽwo Ðɔɖɔ Ðo\n10. Tamesusu ƒe nɔnɔme kae Paulo de dzi ƒo na Filipitɔwo be woatu ɖo?\n10 Ðe wòate ŋu adzɔ be ahiã be ame aɖewo naɖɔ nɔnɔme gbegblẽ aɖe ɖoa? Ẽ. Edze ƒã be enɔ nenema le Kristotɔ aɖewo gome le ƒe alafa gbãtɔa me. Paulo ƒo nu tso nɔnɔme nyui ƒe amesinɔnɔ ŋu le lɛta si wòŋlɔ ɖo ɖe Filipitɔwo me. Eŋlɔ be: “Menye ɖe nye asi su edzi [dziƒogbenɔnɔ to tsitretsitsi gbãtɔa dzi] xoxo, alo mezu blibo xoxo o; ke eyome tim mele, bena negbe ɖeko nye asi lasu nusi ke ŋuti Kristo hã ƒe asi su dzinye ɖo la dzi. Nɔvinyewo, nye ŋutɔ nyemebu ɖokuinye bena, nye asi su edzi haɖe o. Ke nu ɖeka ko menya: Nusiwo le megbenye la, meŋlɔ wo be, hafi nusiwo le ŋgɔnye la, nyãm mele, mele dzesiɖoƒe yome tim yiɖase Mawu ƒe ameyɔyɔ le dziƒo ƒe dziɖuɖufetu la dzi le Kristo Yesu me. Eyaŋuti ame alesi nu le blibo le mía dome la, minɛ míasusu esia ke.”—Filipitɔwo 3:12-15, míawoe te gbe ɖe edzi.\n11, 12. Mɔ kawoe nue Yehowa ɖea tamesusu ƒe nɔnɔme nyuitɔ fiaa mí le?\n11 Paulo ƒe nyawo ɖee fia be ne amesi va zu Kristotɔ mese le eɖokui me be ehiã be yeawɔ ŋgɔyiyi o la, ke nɔnɔme gbegblẽ le esi. Edo kpo Kristo ƒe nukpɔsusu sɔsrɔ̃. (Hebritɔwo 4:11; Petro II, 1:10; 3:14) Ðe wɔna aɖeke megale amesia ƒe nɔnɔmea ŋu oa? Mele nenema kura o. Mawu ate ŋu akpe ɖe mía ŋu be míatrɔ míaƒe nɔnɔme ne míedi be míatrɔ ko. Paulo yi edzi gblɔ be: “Ne miesusua nu bubu le nane me la, Mawu aɖe esia ke hã afia mi.”—Filipitɔwo 3:15.\n12 Gake ne míedi be Yehowa naɖe tamesusu nyuitɔ afia mí la, ke ele be míawɔ mía tɔ sinua. Gbedodoɖa ahasrɔ̃ Mawu ƒe Nya to Kristotɔwo ƒe agbalẽ siwo “dɔla nuteƒewɔla kple aɖaŋudzela” la nana dzi akpe ɖe amesiwo ‘susua nu bubu’ ŋu be woatu nɔnɔme nyuitɔ ɖo. (Mateo 24:45) Adzɔ dzi na Kristotɔ hamemegã siwo gbɔgbɔ kɔkɔea ɖo be ‘woakplɔ Mawu ƒe hamea’ be woana kpekpeɖeŋu mí. (Dɔwɔwɔwo 20:28) Aleke gbegbe míedaa akpee nye si be Yehowa bua míaƒe blibomademadewo ŋu hekpena ɖe mía ŋu lɔlɔ̃tɔe! Mina míaxɔe.\nNusɔsrɔ̃ tso Ame Bubuwo Gbɔ\n13. Nukae míesrɔ̃ tso nɔnɔme nyui ŋu le Biblia me nuŋlɔɖi si ku ɖe Hiob ŋu me?\n13 Paulo ɖee fia le Romatɔwo ta 15 be ŋugbledede le ŋutinya me kpɔɖeŋuwo ŋu ate ŋu akpe ɖe mía ŋu míaɖɔ míaƒe nɔnɔme ɖo. Eŋlɔ be: “Nusi ke woŋlɔ ɖi tsã la, woŋlɔe le míaƒe nufiafia ta, bene míatsɔ ŋɔŋlɔawo ƒe dzidodo kple akɔfafa akpɔ mɔkpɔkpɔ.” (Romatɔwo 15:4) Eva hiã be Yehowa subɔla wɔnuteƒe aɖewo siwo nɔ anyi le blema naɖɔ woƒe nɔnɔme aɖewo ɖo. Le kpɔɖeŋu me, nɔnɔme nyui nɔ Hiob si le nu geɖe me. Megblɔ kpɔ be Yehowa gbɔe vɔ̃ tso o, eye meɖe mɔ ɣeaɖekeɣi kpɔ be fukpekpe na megaka ɖe Mawu dzi o. (Hiob 1:8, 21, 22) Ke hã ebu be yeƒe nya dzɔ. Yehowa dɔ Elihu be wòakpe ɖe Hiob ŋu wòaɖɔ susu sia ɖo. Le esi teƒe be Hiob nabu be wodo nu ɖe ye gbɔ la, ebɔbɔ eɖokui lɔ̃ be ele be yeatrɔ yeƒe nɔnɔme eye wòdze egɔme enumake.—Hiob 42:1-6.\n14. Aleke míate ŋu awɔ nu abe Hiob ene ne woɖo aɖaŋu na mí le míaƒe nɔnɔme ŋu?\n14 Ðe míawɔ nu abe Hiob ene ne hati Kristotɔ aɖe gblɔ na mí dɔmenyotɔe be nɔnɔme gbegblẽ aɖe le dzedzem le mía ŋua? Abe Hiob ene la, negadzɔ gbeɖe be ‘míabu vɔ̃ aɖeke ɖe Mawu ŋu o.’ (Hiob 1:22) Ne míekpe fu madzemadzee la, negava eme gbeɖe be míato nyatoƒoe alo abu fɔ Yehowa ɖe míaƒe fukpekpewo ta o. Mina míagasusu be míedze o, eye míaɖo ŋku edzi be mɔnukpɔkpɔ ka kee ɖale mía si le Yehowa subɔsubɔ me o, ‘dɔla madzemadzewo koe míeganye.’—Luka 17:10.\n15. (a) Nɔnɔme manyomanyo kae Yesu yomedzela aɖewo ɖe fia? (b) Aleke Petro ɖe nɔnɔme nyui fiae?\n15 Le ƒe alafa gbãtɔa me la, amesiwo se Yesu ƒe nyawo dometɔ aɖewo meɖe nɔnɔme nyui fia o. Yesu gblɔ nya aɖe si gɔme sese sesẽ ɣeaɖeɣi. Ewɔe be esi “eƒe nusrɔ̃lawo dome ame geɖewo, [se nyaa] la, wogblɔ bena: Esia nye nya sesẽ; ameka ate ŋu asee mahã?” Edze ƒã be nɔnɔme gbegblẽ nɔ amesiwo ƒo nu alea si. Eye woƒe nɔnɔme gbegblẽa wɔe be wodzudzɔ Yesu ƒe nyawo sese. Nuŋlɔɖia gblɔ be: “Tso esia dzi la eƒe nusrɔ̃lawo dome ame geɖewo de megbe, eye womegazɔna kpakplii o.” Wo katã sie nɔnɔme gbegblẽ nɔa? Ao. Nuŋlɔɖia yi edzi gblɔ be: “Tete Yesu gblɔ na ame wuieveawo bena: Alo miawo hã ɖe miele didim be, miadzo mahã? Simon Petro ɖo ŋu nɛ bena: Aƒetɔ, ameka gbɔ gɔ̃ míaʋu ayi mahã?” Ewɔe be Petro ɖo nya ŋu na eɖokui be: “Agbe mavɔ nyawo le asiwò.” (Yohanes 6:60, 66-68) Nɔnɔme nyui ka gbegbee nye si! Ne míedo go Ŋɔŋlɔawo me ɖeɖe aɖewo alo gɔmesese yeye aɖewo eye ɖewohĩ wòsesẽ na mí le gɔmedzedzea be míaxɔ wo la, ɖe manyo be míaɖe nɔnɔme si nɔ Petro si afia oa? Aleke gbegbe wòanye bometsinue nye si be míadzudzɔ Yehowa subɔsubɔ alo míagblɔ nya siwo atsi tre ɖe ‘nya siwo le blibo’ ŋu le esi nya aɖewo gɔmesese sesẽ le gɔmedzedzea me dzaa ta!—Timoteo II, 1:13.\n16. Nɔnɔme wɔmoyaa kae Yuda-subɔsubɔhaŋgɔnɔla siwo nɔ anyi le Yesu ŋɔli ɖe fia?\n16 Yuda-subɔsubɔhaŋgɔnɔla siwo nɔ anyi le ƒe alafa gbãtɔa me do kpo tamesusu ƒe nɔnɔme si nɔ Yesu si ɖeɖe fia. Alesi woɖoe kplikpaa be yewomaɖo to Yesu o la dze esime wòfɔ Lazaro tso ame kukuwo dome. Amesiame si si nɔnɔme nyui le akpɔ nukunu ma be enye kpeɖodzi vavã be Mawue dɔ Yesu. Gake míexlẽ be: “Tete la nunɔlagãwo kple farisitɔwo kpe ta ɖe adaŋudeƒe, eye wogblɔ bena: Nuka míawɔ? Elabena amesia le dzesi geɖewo wɔm. Ne míena mɔe alea la, ekema amewo katã le edzi xɔ ge ase, eye Romatɔwo ava, eye woaxɔ míaƒe anyigba kple míaƒe dukɔ le mía si.” Nukae woɖo be yewoawɔ le nyaa ŋu? “Tso ŋkeke ma dzi la woɖo bena, yewoawui.” Tsɔ kpe ɖe nugbe si woɖo be yewoawu Yesu ŋu la, wote kpɔ be yewoawu kpeɖodzi gbagbe si fia be enye nukunuwɔla la. “Nunɔlagãwo ɖo bena, yewoawu Lazaro hã.” (Yohanes 11:47, 48, 53; 12:9-11) Aleke gbegbe wòanyɔ ŋui enye si ne nɔnɔme sia tɔgbe va ɖo mía me kaka wòazu be nusiwo ŋu wòle be míakpɔ dzidzɔ ɖo nyateƒe hafi la nave dɔme na mí alo aɖe fu na mí! Ẽ, nugblẽnu ka gbegbee nye si wòanye!\nKristo ƒe Nɔnɔme Nyui la Sɔsrɔ̃\n17. (a) Nɔnɔme kawo mee Daniel mevɔ̃ le o? (b) Aleke Yesu ɖee fia be dzi nɔ ye ƒo?\n17 Nɔnɔme nyui nɔa Yehowa subɔlawo si ɣesiaɣi. Esi Daniel ƒe futɔwo ɖo nugbe be yewoana woade se bene woagabia nu mawu alo amegbetɔ aɖeke o negbe fia la ko hena ŋkeke 30 la, Daniel nya be etsi tre ɖe ye kple Yehowa Mawu dome ƒomedodo ŋu. Ðe wòagbe gbe dodo ɖa na Mawu le ŋkeke 30 ma mea? Ao, eyi edzi do gbe ɖa na Yehowa zi etɔ̃ gbesiagbe vɔvɔ̃manɔmee, abe alesi wòwɔna ɖaa ene. (Daniel 6:7-18) Nenema ke Yesu hã mena vɔvɔ̃ ɖoe le eƒe futɔwo ta o. Edo go ŋutsu aɖe si ƒe asi titi lé le Sabat ŋkeke aɖe dzi. Yesu nya be madze Yudatɔ siwo nɔ afima dometɔ geɖe ŋu ne yeda dɔ le Sabat dzi o. Ebia wo kã be woagblɔ alesi wosusu le nyaa ŋu. Esi wozi kpi la, Yesu da gbe le ŋutsua ŋu. (Marko 3:1-6) Medzɔ kpɔ be Yesu vɔ̃ eƒe dɔdasi wɔwɔ esi wòkpɔ be esɔ be yeawɔe o.\n18. Nukatae ame aɖewo tsia tre ɖe mía ŋu, gake aleke wòle be míawɔ nu ɖe woƒe nɔnɔme gbegblẽa ŋui?\n18 Egbea la, Yehowa Ðasefowo kpɔe be mele be alesi tsitretsiɖeŋulawo atso ɖe yewo ŋu la nana yewo hã yewoavɔ̃ gbeɖe o. Ne wovɔ̃ la, ke womate ŋu aɖe Yesu ƒe tamesusu ƒe nɔnɔme afia o. Ame geɖe tsia tre ɖe Yehowa Ðasefowo ŋu le alesi wo dometɔ aɖewo menya nyateƒe si le nya aɖewo me o ta, eye le bubuwo gome la, Ðasefowo alo woƒe gbedasiae wolé fui tae. Gake migana míana woƒe fulélenuwɔnaa nagblẽ mía tɔ nyuia dome gbeɖe o. Mele be míana ame bubuwo naɖo alesi wòle be míasubɔe na mí gbeɖe o.\n19. Aleke míaɖe tamesusu ƒe nɔnɔme si le abe Yesu Kristo tɔ ene afia?\n19 Ɣesiaɣi la, nukpɔsusu nyui nɔa Yesu si ɖe eyomedzelawo kple Mawu ƒe ɖoɖowo ŋu, aleke ke ewɔwɔ sesẽe hã. (Mateo 23:2, 3) Ele be míasrɔ̃ eƒe kpɔɖeŋua. Ele eme baa be mía nɔviwo nye ame madeblibowo, gake nenemae míawo hã míele. Eye afikae míate ŋu akpɔ zɔhɛ nyuitɔwo kple xɔlɔ̃ wɔnuteƒe adodoewo le wu míaƒe xexeame godoo nɔvihabɔbɔa me? Yehowa mena míese eƒe Nya si woŋlɔ la me keŋkeŋ haɖe o, gake subɔsubɔha kae se egɔme wu? Mina tamesusu ƒe nɔnɔme nyuitɔ, si nye Yesu Kristo ƒe tamesusu, nanɔ mía si ɣesiaɣi. Nusiwo wòlɔ ɖe eme ƒe ɖee nye be míanya alesi míalala akpɔ Yehowa sinu, abe alesi míadzro eme le nyati si kplɔe ɖo me ene.\n^ mm. 3 Agbalẽ si nye Ame Vevitɔ Kekeake Si Nɔ Anyi Kpɔ, si Watchtower Bible and Tract Society of New York, Inc. ta ƒo nu tso Yesu ƒe agbenɔnɔ kple eƒe subɔsubɔdɔ ŋu.\n• Aleke míaƒe nɔnɔme kpɔa ŋusẽ ɖe míaƒe agbenɔnɔ dzii?\n• Ƒo nu tso Yesu Kristo ƒe tamesusu ƒe nɔnɔme ŋu.\n• Nukae míate ŋu asrɔ̃ tso Hiob ƒe nɔnɔme ŋu?\n• Nɔnɔme nyui kae wòle be wòanɔ mía si ne wotsi tre ɖe mía ŋu?\nKristotɔ si si nɔnɔme nyui le dzea agbagba be yeakpe ɖe amewo ŋu\nGbedodoɖa asrɔ̃ Mawu ƒe Nya akpe ɖe mía ŋu be míatu Kristo ƒe tamesusu ɖo\nƉoe Ɖe Amewo Ɖoe Ɖe Amewo Ðe Kristo Ƒe Tamesusu Ƒe Nɔnɔme Fia!\nw00 9/1 axa 6-11


Biblia La—Srɔ̃ Mawu Ƒe Nya La Be Nàdze Nunya | Te Ðe Yehowa Ŋu\nNunya Si Le ‘Mawu Ƒe Nya La’ Me\n1, 2. “Lɛta” kae Yehowa ŋlɔ na mí, eye nukatae wòŋlɔe?\nÈÐO ŋku zi mamlɛtɔ si nèxɔ lɛta tso wò ame vevi aɖe gbɔ, amesi le didiƒe, la dzia? Dzidzɔ si míekpɔna ne míexɔ lɛta wɔdɔɖeamedzi aɖe tso míaƒe ame vevi aɖe gbɔ la wua gbɔgblɔ. Edzɔa dzi na mí be míase amea ŋkɔ anya alesi wòle, ase eƒe nuteƒekpɔkpɔwo, ahanya ɖoɖo siwo wɔm wòle. Kadodo siawo tea lɔlɔ̃tɔwo ƒoa ƒui, ne eganye didiƒee wole tso wo nɔewo gbɔ gɔ̃ hã.\n2 Ekema nu bubu kae agate ŋu ahe dzidzɔ geɖe vɛ na mí wu be mía Mawu lɔlɔ̃a ƒe nya siwo woŋlɔ nasu mía si? Ne míagblɔe la, Yehowa ŋlɔ “lɛta” na mí—si nye eƒe Nya, Biblia la. Egblɔ amesi wònye, nusiwo wòwɔ va yi, nusiwo wòɖo be yeagawɔ, kple nu bubu geɖewo ɖe eme na mí. Yehowa tsɔ eƒe Nya la na mí elabena edi be míate ɖe ye ŋu. Mɔnu si nye nyuitɔ kekeakee mía Mawu si ƒe nunya ƒo ɖesiaɖe ta la tia tsɔ ƒo nu na míi. Alesi woŋlɔ Bibliae kple nusiwo le eme la ɖe eƒe nunya si bubu aɖeke mede enu o la fia.\nNukata Woŋlɔ Eƒe Nya La?\n3. Mɔ ka dzie Yehowa to tsɔ Sea na Mose?\n3 Ame aɖewo abia be, ‘Nukatae Yehowa metia mɔnu si awɔ dɔ ɖe ame dzi wu—abe eƒe gbe naɖi tso dziƒo tẽ ene—tsɔ ƒo nu na amewoe o?’ Le nyateƒe me la, Yehowa to eƒe dɔlawo dzi ƒo nu tso dziƒo tẽ le ɣeyiɣi aɖewo me. Le kpɔɖeŋu me, eƒo nu tẽ esime wòtsɔ Sea na Israel-viwo. (Galatiatɔwo 3:19) Gbe si ɖi tso dziƒo la ɖi vɔvɔ̃—vɔvɔ̃ ɖo Israel-viwo ale gbegbe be wobia be Yehowa nagaƒo nu na yewo le mɔ ma nu o ke boŋ wòaƒo nu na yewo to Mose dzi. (Mose II, 20:18-20) Eyata Mose ye woƒo nu gblɔ Sea, si me sedede siwo ade 600 nɔ, la me nya sia nya na tẽ.\n4. Ðe nusita nyawo gbɔgblɔ kple nu na dzidzimewo manye mɔnu si dzi woate ŋu aka ɖo le Mawu ƒe seawo tsɔtsɔna me o la me.\n4 Gake ne ɖe womeŋlɔ Sea ɖi kura o ɖe? Anye ne ɖe Mose ate ŋu aɖo ŋku seawo me nya sia nya dzi pɛpɛpɛ agblɔe na dukɔa tsitotsito vodada mawɔmawɔea? Ke megbeviwo hã ɖe? Ðe wòle be woaɖo ŋu ɖe nya siwo wogblɔ kple nu ko ŋua? Ema manye mɔnu si dzi woaka ɖo si dzi woato atsɔ Mawu ƒe sewo ana amewo o. Bu nusi adzɔ ŋu kpɔ ne wòanye be nègblɔ nya ɖe tome na amesiwo ɖo fli legbee la dometɔ gbãtɔ be eya hã nagblɔe na ame evelia eye woanɔ egblɔm na wo nɔewo vaseɖe flia ƒe nuwuwu. Anɔ eme be nya si amesi le flia ƒe nuwuwu ase la ato vovo kura na nya si nègblɔ na ame gbãtɔ. Nya siwo Mawu gblɔ le eƒe Sea me la meɖo afɔku sia me o.\n5, 6. Nukae Yehowa bia tso Mose si be wòawɔ le Yeƒe nyawo ŋu, eye nukatae wònyo be Yehowa ƒe Nya si su mía si la nye nuŋlɔɖi?\n5 Yehowa tiae nunyatɔe be yeana woaŋlɔ yeƒe nyawo ɖi. Ede se na Mose be: “Ŋlɔ nya siawo ɖi; elabena nya siawo dzi mebla nu kpli wò kpakple Israel-viwo ɖo.” (Mose II, 34:27) Aleae Biblia la ŋɔŋlɔ dze egɔmee, le ƒe 1513 D.M.Ŋ. me. Le ƒe siwo wu 1,610 siwo kplɔe ɖo tso ɣemaɣi la, Yehowa ‘ƒo nu zi geɖe le nya ƒomevi geɖewo ŋu’ na amegbetɔ siwo ade 40 ale be woŋlɔ Biblia la. (Hebritɔwo 1:1) Le ɣeyiɣi mawo me la, nugbugbɔgaŋlɔla dovevienuwo tsɔ beléle tɔxɛ kpɔ gbãtɔwo dzi gbugbɔ ŋlɔe ɖi pɛpɛpɛ bene woakpɔ Ŋɔŋlɔawo ta.—Ezra 7:6; Psalmo 45:2.\n6 Yehowa ve mía nu ŋutɔ be wòto nuŋlɔɖiwo dzi ƒo nu na mí. Èxɔ lɛta aɖe si ŋu nède asixɔxɔe vevie—ɖewohĩ le esi akɔfanamenya siwo tututu nèhiã lae le eme ta—ale be nèdzrae ɖo xlẽe gaxlẽe zi geɖe kpɔa? Aleae Yehowa ƒe “lɛta” si wòŋlɔ na mí la le. Esi Yehowa na woŋlɔ eƒe nyawo ɖi ta la, míete ŋu xlẽnɛ ɣesiaɣi eye míedea ŋugble le emenyawo ŋu. (Psalmo 1:2) Míate ŋu akpɔ ‘akɔfafa si tso Ŋɔŋlɔawo me’ ɣesiaɣi si míehiãe.—Romatɔwo 15:4.\nNukata Wònye Amegbetɔwoe Wozã le Eŋɔŋlɔ Me?\n7. Aleke Yehowa ɖe eƒe nunya fia le amegbetɔwo zazã be woaŋlɔ eƒe nyawoe me?\n7 Yehowa ɖe eƒe nunya fia be wòna amegbetɔwo ŋlɔ eƒe Nya la ɖi. Bu esia ŋu kpɔ: Ne mawudɔlawoe Yehowa zã woŋlɔ Biblia la, anye ne ɖe nyawo awɔ dɔ ɖe ame dzi abe alesi wòle enea? Nyateƒee, mawudɔlawo ate ŋu azã woƒe nukpɔsusu deŋgɔa atsɔ aƒo nu tso Yehowa ŋui, woate ŋu agblɔ alesi woa ŋutɔwo wotsɔ wo ɖokui ɖo anyi na esubɔsubɔe, eye woate ŋu aka nya ta tso Mawu subɔla wɔnuteƒe siwo nɔ anyi va yi hã ŋu ya. Gake ɖe míate ŋu ase gbɔgbɔ me nuwɔwɔ deblibowo, amesiwo ƒe sidzedze, nuteƒekpɔkpɔ, kple ŋusẽ de ŋgɔ boo wu mía tɔ la ƒe nuwo gɔmea?—Hebritɔwo 2:6, 7.\n‘Ŋɔŋlɔawo katã tso Mawu ƒe gbɔgbɔ me’\n8. Mɔ ka nue wona Biblia ŋlɔlawo zã woa ŋutɔwo ƒe tamesusu le? (Kpɔ etenuŋɔŋlɔa hã.)\n8 To amegbetɔwo zazã be woaŋlɔ eƒe nyawo ɖi me la, Yehowa na nusi tututu míehiã la su mía si—nuŋlɔɖi si ‘tso Mawu ƒe gbɔgbɔ me’ evɔ wògasɔ pɛpɛpɛ ɖe amegbetɔwo ƒe nɔnɔme nu hã. (Timoteo II, 3:16) Aleke wòwɔ esiae? Le go geɖe me la, edze abe ɖe wòɖe mɔ na nuŋlɔlawo be woazã woa ŋutɔwo ƒe tamesusu le alesi woatia ‘nya viviwo kple nyateƒenyawo’ aŋlɔ ɖii me ene. (Nyagblɔla 12:10, 11) Esia na míese nusita nyawo gbɔgblɔ mɔnu ƒe atsyã vovovowo le Biblia me ɖo la gɔme; afisi eŋlɔlawo tso kple woƒe nɔnɔmewo kpakple woƒe amenyenye dze le woƒe nuŋɔŋlɔwo me. * Ke hã “Gbɔgbɔ kɔkɔe lae ʋã Mawu ƒe ame kɔkɔewo, hafi wogblɔ nya ɖi.” (Petro II, 1:21) Eyata enye nyateƒe be nusiwo woŋlɔ ɖi wòva su mía si la nye “Mawu ƒe nya.”—Tesalonikatɔwo I, 2:13.\n9, 10. Nukatae amegbetɔwo zazã le Biblia ŋɔŋlɔ me la na be wòléa dzi na ame heʋãa ame?\n9 Amegbetɔwo zazã woaŋlɔ Biblia la na be emenyawo léa dzi na ame heʋãa ame. Eŋlɔlawo nye amesiwo si seselelãme siwo ɖi mía tɔ le. Esi woawo hã wonye ame madeblibowo ta la, wodo go tetekpɔ kple nuteɖeamedzi siwo ɖi esiwo vaa míawo hã dzi. Le go aɖewo me la, Yehowa ƒe gbɔgbɔ ʋã wo woŋlɔ nu tso woa ŋutɔwo ƒe seselelãmewo kple fukpekpewo ŋu. (Korintotɔwo II, 12:7-10) Eyata wozã nya siwo ku ɖe woa ŋutɔwo tututu ŋu, nya siwo mawudɔla aɖeke mate ŋu agblɔ tso eɖokui ŋu o.\n10 Le kpɔɖeŋu me, bu Israel-fia Dawid ŋu kpɔ. Esi Dawid wɔ nuvɔ̃ gã aɖewo megbe la, ekpa ha si me wòɖe eƒe dzimenyawo gblɔ le, si me wònɔ Mawu ƒe tsɔtsɔke biam le. Eŋlɔ bena: “Le tsi nam keŋkeŋ tso nye vodada me, eye naklɔ ŋunye tso nye nuvɔ̃ me! Elabena nye dzidadawo la, medze si wo, eye nye nuvɔ̃ le ŋkunye me ɖaa. Kpɔ ɖa, vodada me wodzim ɖo, eye nuvɔ̃ me danye fɔ nye fu ɖo. Megatsɔm ƒu gbe le ŋkuwò me o, eye megaxɔ wò gbɔgbɔ kɔkɔe la le asinye o! Vɔsawo na Mawu wonye gbɔgbɔ, si wote ɖe anyi; Mawu, màdo vlo dzi gbagbã, si tugu la o.” (Psalmo 51:4, 5, 7, 13, 19) Ðe mèse alesi gbegbe eŋlɔla nɔ nu xamee la le ɖokuiwò me oa? Ðe menye amegbetɔ madeblibo koe ate ŋu aɖe eƒe dzimenya siawo agblɔ oa?\nNukata Wònye Agbalẽ si Ku Ðe Amewo Ŋu?\n11. Agbemenudzɔdzɔ ŋutɔŋutɔ ƒe kpɔɖeŋu kawo ƒomeviwoe wode Biblia me “le míaƒe nufiafia ta”?\n11 Nu bubu aɖe hã gali si na be Biblia la wɔa dɔ ɖe ame dzi. Agbalẽa me nyawo ƒe akpa gã aɖe ku ɖe amewo ŋu—amesiwo nɔ anyi kpɔ ŋutɔŋutɔ—amesiwo subɔ Mawu kple amesiwo mesubɔe o. Míexlẽa nu tso woƒe nuteƒekpɔkpɔwo, nɔnɔme sesẽwo, kple dzidzɔwo ŋu. Míekpɔa nusiwo do go tso tiatia siwo wowɔ le agbe me la me. Wode nudzɔdzɔ siawo katã eme “le míaƒe nufiafia ta.” (Romatɔwo 15:4) Yehowa toa agbemenudzɔdzɔ ŋutɔŋutɔ ƒe kpɔɖeŋu siawo dzi fiaa nu mí le mɔ si wɔa dɔ ɖe míaƒe dzi dzi la nu. Bu eƒe kpɔɖeŋu aɖewo ŋu kpɔ.\n12. Mɔ ka nue Biblia ƒe nuŋlɔɖi siwo ku ɖe amesiwo mewɔ nuteƒe o ŋu kpena ɖe mía ŋu le?\n12 Biblia ƒo nu tso amegbetɔ siwo mewɔ nuteƒe o, esiwo vɔ̃ɖi gɔ̃ hã, kple nusiwo dzɔ ɖe wo dzi ŋu. Le nudzɔdzɔ mawo me la, míekpɔa nɔnɔme manyomanyo siwo dze le woƒe nuwɔna me, eye ena míesea wo gɔme bɔbɔe. Le kpɔɖeŋu me, nuteƒemawɔmawɔ ƒe se kae ate ŋu akpɔ ŋusẽ ɖe ame dzi wu nuwɔna sia ƒe kpɔɖeŋu ŋutɔŋutɔ si woŋlɔ ɖi na mí tso Yuda ŋu, esime wòɖo nugbe vɔ̃ɖivɔ̃ɖi ɖe Yesu ŋu hefia eyome mɔ? (Mateo 26:14-16, 46-50; 27:3-10) Nuŋlɔɖiwo abe esia ene la dea dzi gbɔ na mí wu, eye wòkpena ɖe mía ŋu míedea dzesi nɔnɔme gbegblẽwo hetsria wo.\n13. Mɔ ka nue Biblia kpena ɖe mía ŋu be nɔnɔme nyuiwo gɔmesese nanɔ bɔbɔe na mí le?\n13 Biblia ƒo nu tso Mawu subɔla wɔnuteƒe geɖewo hã ŋu. Míexlẽa nu tso woƒe ɖokuitsɔtsɔna kple nuteƒewɔwɔ ŋu. Míekpɔa nɔnɔme siwo wòhiã be míatu ɖo be míate ŋu adze Mawu ŋu la ƒe kpɔɖeŋu ŋutɔŋutɔwo le wo me. Le kpɔɖeŋu me, bu xɔse ŋu kpɔ. Biblia ɖe nusi xɔse nye la me eye wògblɔ alesi wòhiã vevie bene míaƒe nu nadze Mawu ŋu na mí. (Hebritɔwo 11:1, 6) Gake xɔse ɖeɖe fia ŋutɔŋutɔ ƒe kpɔɖeŋuwo hã gale Biblia me na mí. Bu xɔse si Abraham ɖe fia esime wòlɔ̃ be yeatsɔ Isak asa vɔe ŋu kpɔ. (Mose I, ta 22; Hebritɔwo 11:17-19) To nuŋlɔɖi siawo dzi la, gɔmesese si le nya “xɔse” ŋu la me kɔna ɖe edzi na mí wu eye míesea egɔme hã bɔbɔe wu. Aleke gbegbe Yehowa ɖe nunya fiae nye si be menye ɖeko wòxlɔ̃ nu mí be míatu nɔnɔme nyuiwo ɖo ko o ke ena alesi amewo ɖee fiae ƒe kpɔɖeŋu ŋutɔŋutɔwo hã mí!\n14, 15. Nukae Biblia gblɔ na mí tso nyɔnu aɖe si va gbedoxɔa me ŋu, eye nukae míesrɔ̃ tso Yehowa ŋu le nuŋlɔɖi sia me?\n14 Zi geɖe amewo ƒe agbemenudzɔdzɔ ŋutɔŋutɔ siwo le Biblia me la fiaa nane mí tso amesi ƒomevi Yehowa nye ŋu. Bu nusi míexlẽ tso nyɔnu aɖe si Yesu kpɔ le gbedoxɔa me ŋu kpɔ. Esi Yesu bɔbɔ nɔ afisi te ɖe nudzɔɖakawo ŋu la, enɔ ŋku lém ɖe amesiwo nɔ ga dam ɖe wo me ŋu. Kesinɔtɔ geɖe va, eye woda ‘ga si tsi dzi na wo’ ɖe eme. Gake Yesu ƒe ŋku va nɔ ahosi dahe aɖe ŋu. Nusi wòda ɖe emee nye ‘lepta eve, siwo ƒe home le sue ŋutɔ.’ * Esiae nye ga mamlɛ si susɔ ɖe esi. Yesu, amesi ɖe Yehowa ƒe susu fia bliboe le nyawo ŋu la, gblɔ be: “Ahosi dahe sia ƒe nusi wòtsɔ da ɖe eme la, wu nusi ame siawo tsɔ da ɖe nudzɔɖaka la me.” Nusi nya mawo fia enye be nusi wòda ɖe eme la wu nusi ame bubuawo katã da ɖe eme ne wotsɔ wo ƒo ƒui.—Marko 12:41-44; Luka 21:1-4; Yohanes 8:28.\n15 Ðe meɖe dzesi be le amesiwo katã va gbedoxɔa me gbemagbe dome la, ahosi sia koe woyɔ ƒo nu tso eŋu le Biblia me oa? To kpɔɖeŋu sia dzi la, Yehowa le mía fiam be Mawu si kpɔa ŋudzedze ɖe nu ŋu ye yenye. Edzɔa dzi nɛ be yeaxɔ míaƒe nunana siwo tso luʋɔ blibo me, aleke ke woɖale ne wotsɔe sɔ kple nusi ame bubuwo te ŋu na o. Mɔ nyuitɔ kekeake si dzi Yehowa ate ŋu ato aɖe nyateƒenya sia si léa dzi na ame afia mí enye ema!\nNusiwo Womeŋlɔ ɖe Biblia me O\n16, 17. Aleke Yehowa ɖe eƒe nunya fia le nusiwo wòɖo be yemade yeƒe Nya la me o la gɔ̃ hã mee?\n16 Ne èle lɛta ŋlɔm na wò lɔlɔ̃tɔ aɖe la, nyawo ƒe agbɔsɔsɔme aɖe koe nàte ŋu aŋlɔ. Eyata èbua nuwo ŋu nyuie hetiaa esiwo nàŋlɔ. Nenema ke Yehowa hã ɖoe be yeaƒo nu tso ame aɖewo kple nudzɔdzɔ aɖewo ko ŋu le yeƒe Nya la me. Gake le nuŋlɔɖi mawo me la, menye ɣesiaɣie Biblia gblɔa nyawo ƒe akpa sia akpa tsitotsito o. (Yohanes 21:25) Le kpɔɖeŋu me, ne Biblia le nu ƒom tso Mawu ƒe ʋɔnudɔdrɔ̃ ŋu la, anɔ eme be míakpɔ ŋuɖoɖo na biabia siwo katã ava susu me na mí le nya sia ŋu o. Míekpɔa Yehowa ƒe nunya le nusiwo wòɖo be yemaƒo nu tso wo ŋu le yeƒe Nya la me o gɔ̃ hã me. Le mɔ ka nu?\n17 Alesi woŋlɔ Bibliae la nye míaƒe dzi ƒe nɔnɔme dodo kpɔ. Hebritɔwo 4:12 gblɔ be: “Mawu ƒe nya [alo, gbedasi] la le agbe, eye wòsẽa ŋu, eye wòɖana wua yi nuevee sia yi nuevee, eye wòƒona ɖe ame yina ɖe eme, halase esime wòmãa luʋɔ kple gbɔgbɔ . . . me, eye wònye tamesusuwo kple dzimedidiwo ƒe ʋɔnudrɔ̃la.” Biblia ƒe gbedasia ƒona ɖe ame yina ɖe ememe, heɖea tamesusu kple taɖodzinu si tututu le mía si la fiana. Amesiwo xlẽa Biblia kple dzimedidi be yewoakpɔ vodada le eme la kpɔa nuɖiaɖia le nuŋlɔɖi siwo ŋu nya womegblɔ tsitotsito alesi dze wo ŋu o la me. Amesiawo ate ŋu ahe nya gɔ̃ hã nenye be vavãe wònye be Yehowa lɔ̃a mí, be enye nunyala gã, kple dzɔdzɔetɔ.\n18, 19. (a) Ne Biblia ƒe nuŋlɔɖi aɖe fɔ biabia aɖewo ɖe te siwo míate ŋu akpɔ ŋuɖoɖo na enumake o la, nukata mele be wòaɖe fu na mí o? (b) Nukae hiã bene míate ŋu ase Mawu ƒe Nya la gɔme, eye aleke esia ɖo kpe Yehowa ƒe nunya gã la dzii?\n18 Gake ne míetsɔ dzi ƒe nɔnɔme nyui srɔ̃ Bibliae nyuie la, míeva kpɔa Yehowa le gɔmesese si nu Biblia bliboa ɖe eyama fia le la nu. Eyata ne nuŋlɔɖi aɖe fɔ biabia aɖewo ɖe te siwo míate ŋu akpɔ ŋuɖoɖo na enumake o la, meɖea fu na mí o. Le kpɔɖeŋu me: Ne míele nɔnɔmetata si wofli kakɛkakɛe fɔm kpe la, ɖewohĩ gbã la míakpɔ kakɛ aɖe adze sii o alo míanya afisi míadee wòasɔ ɖe enu o. Ke hã anɔ eme be míefɔ geɖe kpe siwo ate ŋu ana míakpɔ alesi nɔnɔmetata bliboa anɔ. Nenema ke ne míele Biblia srɔ̃m la, ʋɛʋɛʋɛ la, míeva kpɔa Mawu si ƒomevi Yehowa nye, eye nuwo me va kɔna na mí nyuie wu. Ne gbã míete ŋu le nuŋlɔɖi aɖe gɔme sem tututu o alo míekpɔ alesi wòsɔ ɖe Mawu ƒe amenyenye nu o la, nusiwo míesrɔ̃ tso Biblia me xoxo la fiaa nu geɖe mí tso Yehowa ŋu si akpe ɖe mía ŋu míakpɔe be enye Mawu si lɔ̃a mí ɣesiaɣi, amesi wɔa nusi sɔ, eye wònye dzɔdzɔetɔ le nusianu me.\n19 Eyata ne míedi be míase Mawu ƒe Nya la gɔme la, ahiã be míaxlẽe eye míatsɔ dzi ƒe nɔnɔme nyui kple susu nyui asrɔ̃e. Ðe esia meɖo kpe Yehowa ƒe nunya gã dzi oa? Amegbetɔ siwo nye nunyalawo ate ŋu aŋlɔ agbalẽ si gɔme “nunyalawo kple nugɔmeselawo” ko ate ŋu ase. Gake be woaŋlɔ agbalẽ aɖe si bia be dzi ƒe nɔnɔme nyui nanɔ ame si hafi woate ŋu ase egɔme ya la—ke Mawu ƒe nunya koe ate ŋui!—Mateo 11:25.\nAgbalẽ si ƒe ‘Nunya Nyo na Agbenɔnɔ’\n20. Nukata Yehowa ɖeka koe ate ŋu afia mɔ nyuitɔ kekeake si nu míanɔ agbe ɖo la mí, eye nukae le Biblia me si ate ŋu akpe ɖe mía ŋu?\n20 Yehowa fiaa mɔ nyuitɔ kekeake si nu míanɔ agbe ɖo la mí le eƒe Nya la me. Eya si nye mía Wɔla la nya míaƒe nuhiahiãwo wu mía ŋutɔwo. Eye amegbetɔwo ƒe nuhiahiã vevitɔwo—siwo dometɔ aɖewoe nye didi be woalɔ̃ mí, be míakpɔ dzidzɔ, kple be mía kple amewo dome nanɔ nyuie—metrɔ o. ‘Nunya si nyo na agbenɔnɔ’ bɔ ɖe Biblia me fũ siwo ate ŋu akpe ɖe mía ŋu be agbe nadze edzi na mí. (Lododowo 2:7) Le nusrɔ̃gbalẽ sia ƒe akpa vovovoawo la, ta ɖeka le akpawo dometɔ ɖesiaɖe me si fia alesi míate ŋu awɔ Biblia ƒe aɖaŋuɖoɖo siwo me nunya le ŋudɔe le mía ŋutɔwo míaƒe agbenɔnɔ me, gake mina míagakpɔ esia ƒe kpɔɖeŋu ɖeka aɖe ko ɖa.\n21-23. Nuxlɔ̃ame si me nunya le kae ate ŋu akpe ɖe mía ŋu míatsri nyaléleɖedɔme kple dɔmedzoedodo?\n21 Ède dzesii kpɔ be amesiwo léa nya ɖe dɔme eye woléa dɔmedzoe ɖi la gblẽa nu le woa ŋutɔwo ɖokui ŋu zi geɖea? Agba gã aɖe tsɔtsɔ le agbe mee nyaléleɖedɔme nye. Ne míelé nya ɖe dɔme la, exɔa míaƒe susu me, enaa míete ŋu ɖea dzi ɖi o, eye wògblẽa míaƒe dzidzɔ me na mí. Atikewɔwɔ me nunya ɖee fia be dziku léle ɖi ate ŋu ana wòanɔ bɔbɔe be woadze dzidɔ kple dɔlémafɔe bubu geɖewo. Ɣeyiɣi didi aɖe do ŋgɔ hafi woava ke ɖe atikewɔwɔ me nunya sia ŋu la, Biblia ya gblɔ nya siawo siwo me nunya le be: “Wò dɔmedzoe nu nefa, eye nadzudzɔ dzikudodo.” (Psalmo 37:8) Gake aleke míate ŋu awɔ esiae?\n22 Mawu ƒe Nya la ɖo aɖaŋu sia si me nunya le, be: “Amesi gbɔa dzi blewu la, [nugɔmesese yi eme ʋĩ le esi, NW] eye bubu wònye nɛ, nenye be, eɖe kɔ ɖa le dzidada ŋu.” (Lododowo 19:11) Nugɔmesese yi eme ʋĩ nye ŋutete be woakpɔ nu ayi ŋgɔe wu nusi le dzedzem ko, be woakpɔ nusi medzena gaglãa o adze sii nyuie. Nugɔmesese yi eme ʋĩ naa wozua nugɔmesela, elabena ate ŋu akpe ɖe mía ŋu míanya nusita ame aɖe ƒo nu alo wɔ nu le mɔ aɖe nu. Agbagbadzedze be míase nusita amea wɔ nane, eƒe seselelãmewo, kple eƒe nɔnɔmewo gɔme ate ŋu akpe ɖe mía ŋu míaɖe nukpɔsusu kple seselelãme masɔmasɔ siwo anɔ mía si ɖe eŋu la ɖa.\n23 Nuxlɔ̃ame bubu sia gale Biblia me na mí be: ‘Miyi edzi miahe adodo kple mia nɔewo, eye miatsɔ ake mia nɔewo faa.’ (Kolosetɔwo 3:13) Nyagbɔgblɔ ‘miyi edzi miahe adodo kple mia nɔewo’ fia be míagbɔ dzi ɖi na amewo, eye míaɖe mɔ ɖe woƒe nɔnɔme siwo anye ne ado dziku na mí hafi la ŋu. Mɔɖeɖeɖenuŋu alea ate ŋu akpe ɖe mía ŋu be míaganɔ nya suesuewo lém ɖe dɔme o. “Miatsɔ ake” fia be woadzudzɔ dzikudodo. Mía Mawu nunyala la nyae be ehiã be míatsɔ ake mía nɔewo ne susu nyui aɖe li na tsɔtsɔke. Esia menye na woawo ko ƒe viɖe o ke ana be mía ŋutɔwo hã míavo le susu kple dzi me. (Luka 17:3, 4) Nunya ka gbegbee nye si le Mawu ƒe Nya la me!\n24. Nukae dona tsoa eme ne míetrɔ míaƒe agbenɔnɔ wòsɔ ɖe Mawu ƒe nunya nu?\n24 Lɔlɔ̃ gã si le Yehowa si lae ʋãe be wòdi be yeaɖo dze kpli mí. Etia mɔnu nyuitɔ kekeake—si nye “lɛta” si wòŋlɔ to amegbetɔwo dzi le eƒe gbɔgbɔ kɔkɔea ƒe mɔfiafia te. Esia na be Yehowa ŋutɔ ƒe nunya dze le agbalẽ bliboa me. Eƒe nunya sia nye nusi dzi ‘míate ŋu aka ɖo ŋutɔŋutɔ.’ (Psalmo 93:5) Esi míeyi edzi le míaƒe agbenɔnɔ trɔm be wòasɔ ɖe enu eye míeyi edzi le efiam ame bubuwo hã la, ewɔnɛ be míetena ɖe mía Mawu, nuwokatãnyala la ŋu. Le ta si kplɔe ɖo me la, míadzro Yehowa ƒe nunya gogloa ƒe kpɔɖeŋu ɖedzesi bubu aɖe hã me: eƒe ŋutete be wòagblɔ nusiwo adzɔ le etsɔme ɖi eye be wòana eƒe tameɖoɖowo nava eme.\n^ mm. 8 Le kpɔɖeŋu me, Dawid si nye alẽkplɔla la zã kpɔɖeŋu siwo ku ɖe alẽkpɔkplɔ ŋu. (Psalmo 23) Mateo si nye nudzɔla gblɔ nya geɖe tso nuwo ƒe xexlẽme kple woƒe home ŋu. (Mateo 17:27; 26:15; 27:3) Luka si nye atikewɔla zã nya siwo ɖe eƒe nunyanya le dɔlélewo ŋu fia.—Luka 4:38; 14:2; 16:20.\n^ mm. 14 Gaku si nye lepta la nye Yudatɔwo ƒe gaku suetɔ kekeake si wozãna ɣemaɣi. Lepta eve ƒe home enye ŋkeke ɖeka ƒe dɔwɔfetu mama ɖe akpa 64 me ƒe akpa ɖeka. Gaku eve siawo mate ŋu aƒle atsutsurɔe ɖeka, si nye xevi si ƒe asi bɔbɔ wu ɖesiaɖe, si ame dahewo tsɔ ɖaa nui, la gɔ̃ hã o.\nLododowo 2:1-6 Agbagba kae wòhiã be míadze be nunya si le Mawu ƒe Nya la me nasu mía si?\nLododowo 2:10-22 Mɔ kawo nue wòaɖe vi na mí le ne míenɔ agbe wòsɔ ɖe Biblia ƒe nuxlɔ̃ame siwo me nunya le la nu?\nRomatɔwo 7:15-25 Aleke mawunyakpukpui siawo ɖee fiae be nunya le eme be wozã amegbetɔwo be woaŋlɔ Mawu ƒe Nya la?\nKorintotɔwo I, 10:6-12 Nukae míate ŋu asrɔ̃ tso Biblia ƒe nuxlɔ̃ame kpɔɖeŋu si ku ɖe Israel-viwo ŋu me?\nNe míexlẽa Biblia hewɔna ɖe eƒe nufiamewo dzi ko hafi wòaɖe vi na mí. Srɔ̃ ale si nàxlẽ Biblia be wòaɖe vi na wò geɖe wu.\nNu Ka Tae Yehowa Ðasefowo ta Xexe Yeye Gɔmeɖeɖe Biblia La?\nNu kae na Mawu ƒe Nya la ƒe gɔmeɖeɖe sia ɖe dzesi?


Nu Siwo Gbɔ Amegbetɔwo Ƒe Fukpekpewo Tso—Ame Kae Nana Míekpea Fu?\nNe menye Mawue nana míekpea fu oa, ke nu ka gbɔe wòtso be dɔ le ame gbogbowo wum, ahedada nu gbe tsotso, aʋa dziŋɔwo dzɔna, dɔléle vɔ̃ɖiwo lea amewo ƒua anyi eye dzɔdzɔmefɔkuwo dzɔna? Mawu ƒe Nya Biblia, na míenya be nu vevi etɔ̃ aɖewo koŋ gbɔe wòtso. Woawoe nye:\nÐokuitɔdidi, Ŋukeklẽ kple Fuléle. “Amegbetɔ ɖua fia ɖe amegbetɔ dzi hena eƒe gbegblẽ.” (Nyagblɔla 8:9) Amegbetɔ madeblibo siwo nye ɖokuitɔdilawo kple tagbɔsẽlawo gbɔe wòtso be ame bubuwo kpea fu.\nAzãgbe kple Nuɖiɖeame. Zi geɖea amewo kpea fu elabe “azãgbe kple nuɖiɖeame li na wo katã.” (Nyagblɔla 9:11) Esia fia be amewo nɔa teƒe aɖe evɔ womenya be afɔku aɖe ate ŋu adzɔ le vome le teƒe ma o, alo etsoa ame bubuwo ƒe ɖekematsɔleme alo nane si womewɔ nyuie o gbɔ.\nVɔ̃ɖitɔ Si Le Xexea Dzi Ðum. Biblia na míenya nu si gbɔ amegbetɔwo ƒe fukpekpewo tso eme kɔ. Egblɔ be: “Xexe blibo la katã le vɔ̃ɖitɔ la ƒe ŋusẽ te.” (1 Yohanes 5:19) Satana Abosam, “vɔ̃ɖitɔ” la, ye nye gbɔgbɔmenuwɔwɔ sẽŋu ma; enye mawudɔla tsã gake “meli ke ɖe nyateƒe la me o.” (Yohanes 8:44) Gbɔgbɔmenuwɔwɔ bubuwo wɔ ɖeka kplii eye wodze aglã ɖe Mawu ŋu le ɖokuitɔdidi ta, si na wowɔ wo ɖokuiwo gbɔgbɔ vɔ̃wo. (1 Mose 6:1-5) Tso esime Satana kple eƒe gbɔgbɔ vɔ̃wo dze aglã la, wova kpɔ ŋusẽ vɔɖivɔ̃ɖi ɖe xexea dzi. Ele alea vevietɔ le míaƒe ŋkekea me. Fifia, dzi le Abosam kum vevie eye wòle “anyigbadzinɔlawo katã blem” si wɔe be wodo “baba na anyigba.” (Nyaɖeɖefia 12:9, 12) Dziɖula tagbɔsesẽtɔe Satana nye nyateƒe. Ne amewo le fu kpem la, edzɔa dzi nɛ ŋutɔ. Satanae nana amewo kpea fu, menye Mawu o.\nBU NYA SIAWO ŊU KPƆ: Tagbɔsẽla si wɔa nu vɔ̃ɖi koe ana amewo nakpe fu. Gake Biblia gblɔ be: “Mawu nye lɔlɔ̃.” (1 Yohanes 4:8) Eya ta esi lɔlɔ̃e nye eƒe nɔnɔme vevitɔ ta la, “Mawu vavã la mawɔ nu vɔ̃ɖi akpɔ o, eye Ŋusẽkatãtɔ la mawɔ nu gbegblẽ gbeɖe o!”—Hiob 34:10.\nTogbɔ be ele alea hã, ànɔ ɖokuiwò biam be, ‘Va se ɖe ɣekaɣie Mawu aɖe mɔ na Satana wòayi edzi anɔ dzi ɖum tagbɔsesẽtɔe?’ Abe ale si míekpɔe ene la, Mawu lé fu nu vɔ̃ɖi wɔwɔ, eye míaƒe fukpekpewo tena ɖe edzi ŋutɔ. Azɔ hã, eƒe Nyaa xlɔ̃ nu mí be: ‘Míadro míaƒe dzimaɖitsitsiwo katã ɖe edzi, elabena eléa be na mí.’ (1 Petro 5:7) Mawu lɔ̃ mí eye ŋusẽ le esi be wòaɖe fukpekpe kple nu madzɔmadzɔ wɔwɔwo katã ɖa abe ale si míakpɔe le nyati si kplɔ esia ɖo mee ene. *\n^ mm. 7 Àte ŋu axlẽ nu geɖe tso nu si tae Mawu ɖe mɔ ɖe vɔ̃ɖinyenye ŋu le agbalẽ si nye Nu Kae Biblia Fia Mí? ƒe ta 11 lia me. Yehowa Ðasefowoe tae. Àte ŋu awɔ eƒe kɔpi femaxee le www.jw.org/ee.\nAleke míawɔ anya be Mawu aɖe afɔ aɖe fukpekpewo kple nu madzɔmadzɔ wɔwɔ ɖa?


Ame Kae Nye Thomas Emlyn? Nu Ka Tae Wògbe Mawuɖekaetɔ̃ Ƒe Nufiafia?\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Malay Maltese Maya Nepali Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Turkish Tuvaluan Twi Ukrainian Umbundu Vietnamese Xhosa Yoruba Zulu\nThomas Emlyn—Busunyae Wògblɔa, Alo Nyateƒee Wòto?\nAME kae nye Thomas Emlyn, eye nu kae ʋãe wòʋli nyateƒea ta? Nu kae míate ŋu asrɔ̃ tso egbɔ si aɖe vi na mí egbea?\nBe míaɖo nya siawo ŋu la, ele be míatrɔ ɖe nu siwo dzɔ le England kple Ireland le ƒe alafa 17 lia ƒe nuwuwu kple 18 lia ƒe gɔmedzedze la ŋu. Ɣemaɣi la, ŋusẽ geɖe nɔ England Sɔlemeha la ŋu. Gake Protestant-ha vovovowo kple ame ɖekaɖekawo tsi tsitre ɖe sɔlemea ƒe nuwɔnawo kple nufiafiawo ŋu.\nAME KAE WÒNYE?\nAleae nɔnɔmea nɔ le England hafi wodzi Thomas Emlyn le May 27, 1663 dzi le Stamford, le Lincolnshire. Ƒe 19 koe wòxɔ esime wògblɔ mawunya zi gbãtɔ le sɔlemea me. Emegbe eva wɔ nunɔladɔ na nyɔnu bubume aɖe si nɔ London; esia megbe la, eʋu yi ɖatsi Belfast le Ireland.\nLe Belfast la, wova ɖoe nunɔla ɖe nuto aɖe nu. Emegbe Emlyn wɔ nunɔladɔ le Dublin kple teƒe vovovowo.\nNU KA TAE WOTSO ENU BE EGBLƆ BUSUNYA?\nLe ɣeyiɣi mawo me la, Emlyn nɔ Biblia srɔ̃m moveviɖoɖotɔe. Nu siwo wòsrɔ̃ la na wòke ɖi Mawuɖekaetɔ̃ ƒe nufiafia la, togbɔ be exɔ edzi se tsã hafi hã. Numekuku siwo wòwɔ le Nyanyuigbalẽawo me la na wòkpɔ nu siwo ɖo kpe gɔmesese nyuitɔ si va su esi la dzi.\nEmlyn megblɔ nu si ŋu wòva ke ɖo la na amewo enumake o. Ke hã ame siwo nɔ Dublin sɔlemehaa me la de dzesii be megaƒoa nu tso Mawuɖekaetɔ̃ ƒe nufiafiaa ŋu le eƒe mawunyagbɔgblɔwo me o. Esi wònya be womada asi ɖe nu siwo ŋu yeke ɖo la dzi o ta la, eŋlɔ ɖi be: “Ne meƒo nu tso nu siwo ŋu meke ɖo ŋu ko la, nyemegale mɔ kpɔm be magakpɔtɔ anɔ ɖoƒe sia le afi sia o.” Le June 1702 me la, ehati nunɔlawo va bia gbee ku ɖe nu si tae megaƒoa nu tso Mawuɖekaetɔ̃ ƒe nufiafiaa ŋu le eƒe mawunyagbɔgblɔwo me o ŋu. Emlyn ʋu eme be yemegaxɔ nufiafia ma dzi se o, eye wògblɔ be yedi be yeaɖe asi le yeƒe ɖoƒea ŋu.\nEmlyn ƒe agbalẽ si me wòŋlɔ Ŋɔŋlɔawo me kpeɖodzi siwo ɖee fia be Yesu mate ŋu anye Mawu Ŋusẽkatãtɔ o la ɖo\nLe ŋkeke ʋɛ aɖewo megbe la, edzo le Dublin, le Ireland, heyi England. Gake le kwasiɖa ewo megbe la, etrɔ va Dublin be yeava kpɔ nya aɖewo gbɔ kple susu be ne yewɔ vɔ ko la, yeayi aɖatsi London mlɔeba. Esime wònɔ Dublin la, edi be yeaʋli yeƒe dzixɔsewo ta, eya ta eɖe agbalẽ si nye An Humble Inquiry Into the Scripture-Account of Jesus Christ (Yesu Kristo Ƒe Ŋutinya Si Le Ŋɔŋlɔawo Me La Ŋuti Numekuku Aɖe) ɖe go. Le agbalẽ sia me la, eƒo nu tso Ŋɔŋlɔawo me kpeɖodzi siwo ɖee fia be Yesu mate ŋu anye Mawu Ŋusẽkatãtɔ o la ŋu. Esia ku dzi na Emlyn ƒe sɔleme tsãtɔa me tɔ siwo le Dublin la vevie. Eya ta wotso enu le ʋɔnu.\nWolé Emlyn hekplɔe yi ʋɔnudrɔ̃ƒe si nye Queen’s Bench Court le Dublin le June 14, 1703 dzi. Le Emlyn ƒe agbalẽ si nye True Narrative of the Proceedings (Nu Si Tututu Yi Edzi Le Ʋɔnudrɔ̃ɣia) me la, egblɔ be wotso ye nu be “meŋlɔ agbalẽ aɖe si ŋu wogblɔ le be megblɔ busunyawo, nya dadawo kple bubuawo ɖo be Yesu Kristo mele tasɔsɔ me kple Mawu, Fofo la o.” Edze ƒãa be wotso afia xoxo hafi va drɔ̃ ʋɔnui gɔ̃ hã. Ireland Sɔlemea ƒe bisiɔp adre bɔbɔ nɔ anyi ɖe ʋɔnudrɔ̃laawo gbɔ hafi ʋɔnudɔdrɔ̃a dze egɔme. Womeɖe mɔ na Emlyn be wòaɖe eɖokui nu o. Richard Levins, si nye senyala bubume aɖe la gblɔ na Emlyn be “[yewole] exlã ge ɖe anyi abe amegãxi ene,” si fia be yewomele mɔ na gee be wòaʋli eɖokui ta o. Esi afiatsoɣia ɖo la, Ireland ƒe Ʋɔnudrɔ̃lagã Richard Pyne gblɔ na ʋɔnudrɔ̃lawo be ne wometso afia si yewole mɔ kpɔm na o la, yeƒe “aƒetɔ bisiɔpawo le afi ma hee.” Anɔ eme be esia fia be woahe to na ʋɔnudrɔ̃lawo vevie.\n“Melɔ̃ faa be makpe fu ɖe nu si mexɔ se be enye nyateƒea ku ɖe [Mawu] kple eƒe ŋutikɔkɔe ŋu la ta.”—Thomas Emlyn\nEsi wobu fɔ Emlyn la, senyalawo ƒe amegã la gblɔ nɛ be wòagbe eƒe nyawo. Gake Emlyn gbe. Wobla fe nɛ hegaka ƒe ɖeka nɛ be wòatsɔ anɔ ga me. Esi mete ŋu xe fea o ta la, enɔ gaxɔ me ƒe eve va se ɖe esime exɔlɔ̃ aɖe yi amegãwo gbɔ ɖaɖe kuku ɖe eta be woaɖe fea dzi nɛ. Wova ɖe asi le Emlyn ŋu mlɔeba le July 21, 1705 dzi. Ale si wodo vloe lae na wògblɔ nya si dze le etame la be: “Melɔ̃ faa be makpe fu ɖe nu si mexɔ se be enye nyateƒea ku ɖe [Mawu] kple eƒe ŋutikɔkɔe ŋu la ta.”\nEmlyn ʋu yi London, eye emegbe wòwɔ dɔ kple William Whiston ɖekae. Eya hã nye Biblia ŋuti nunyala si wonya de gbe le esi wòta agbalẽ aɖe si me wògblɔ nu siwo wòsusu be wonye Biblia me nyateƒea ɖo ta. Whiston de bubu Emlyn ŋu eye wògblɔ tso eŋu be enye “‘blema kristotɔnyenye’ ƒe ‘ame vevi gbãtɔ si ʋu eƒe xɔse me dzinɔameƒotɔe.’”\nNU KA TAE WÒGBE MAWUÐEKAETƆ̃ ƑE NUFIAFIA LA?\nEmlyn kpɔe be Mawuɖekaetɔ̃ ƒe nufiafia si dze le Atanasio ƒe Xɔsemeʋuʋua me la mewɔ ɖeka kple Biblia ƒe nufiafia o, abe ale si William Whiston kple agbalẽnyala xɔŋkɔ bubu si nye Isaac Newton hã kpɔe ene. Egblɔ be: “Esi mebu nuwo ŋu hedzro Ŋɔŋlɔawo me nyuie vɔ la, . . . mekpɔ susu vevi siwo ta wòhiã be . . . magbe nu le dzixɔse siwo nɔ asinye tsã ku ɖe Mawuɖekaetɔ̃ ŋu la gbɔ.” Eƒo nya ta be “Yesu Kristo ƒe Mawu, si nye Fofoa la ɖeka koliae nye Ŋusẽkatãtɔ la.”\nNu kae na Emlyn ƒo nya ta nenema? Ede dzesi mawunyakpukpui geɖe siwo ɖe vovototo si le Yesu kple Fofoa dome la fia. Esia ƒe kpɔɖeŋu ʋɛ aɖewoe nye esi (Ale si Emlyn ɖe ŋɔŋlɔawo mee lae le nuŋɔŋlɔ si viã la me):\nYohanes 17:3: “Womegblɔ kpɔ gbeɖe be Kristoe nye Mawu ɖeka la, alo be eyae nye Mawu, kaka wòayi Mawu vavã ɖeka kolia la nye ge o.” Fofo la koe woyɔ be “Mawu vavã ɖeka la.”\nYohanes 5:30: “Vi la mewɔa eya ŋutɔ ƒe lɔlɔ̃nu o, ke boŋ Fofo la ƒe lɔlɔ̃nu.”\nYohanes 5:26: “Fofoa gbɔe eƒe Agbe dzɔ tso.”\nEfesotɔwo 1:3: “Woyɔa Yesu Kristo zi geɖe be Mawu ƒe Vi, gake míekpɔe le afi aɖeke kpɔ be woyɔ Fofo la be Mawu ƒe Fofo o, evɔ woyɔa [Mawu] ya zi geɖe be míaƒe Aƒetɔ Yesu Fofo.”\nsi Emlyn dzro kpeɖodziawo katã me vɔ la, egblɔ kple kakaɖedzi be: “Nya aɖeke mele Ŋɔŋlɔ kɔkɔeawo me si gblɔ kã be Fofo la, Vi la, kple Gbɔgbɔ Kɔkɔe la le ɖeka alo wonye ame ɖeka o, eye nya aɖeke meli si ana míasusui nenema hã o.”\nEgbea, ame geɖe vɔ̃na be yewoagblɔ nu si tututu Ŋɔŋlɔawo fia. Gake Emlyn ya ʋli Biblia me nyateƒea ta. Ebia be, “Ne ame aɖe maʋli nyateƒe vevi siwo ŋu wòke ɖo le Ŋɔŋlɔ kɔkɔeawo me, siwo wòkpɔ be wo me kɔ eye kakaɖedzi le wo ŋu la ta o la, ke susu ka tae wòanɔ wo xlẽm ahanɔ wo me dzrom?” Emlyn ɖoe kplikpaa be yemamia nu ɖe nyateƒea dzi o.\nKpɔɖeŋu si Emlyn kple ame bubuwo ɖo la ate ŋu aʋã mí míadzro mía ɖokui me kpɔ be ɖe míayi edzi aʋli nyateƒea ta ne wodo vlo mí hã. Míawo hã míate ŋu abia mía ɖokui be, ‘Kae le vevie wu—amewo ƒe bubu kple ŋudzedzekpɔkpɔ ɖe mía ŋue loo alo nyateƒe si le Mawu ƒe Nyaa me la ta ʋiʋli yea?’


Luka 2 - Holy Bible [Ewe Bible 1913] - (Luk 2)\nEye wòva ve me le ŋkeke mawo me be, sedede tso kaisaro Augusto gbɔ bena, woaxlẽ xexeame katã aŋlɔ.\nŊɔŋlɔ gbãtɔ sia va me, esime Kirenio le mɔ̃mefia ɖum le Siria.\nEye amewo katã dze mo heyi be, wòaŋlɔ woƒe ŋkɔwo, amesiame yi ɖe ye ŋuta ƒe du me.\nEye Yosef hã dzo le Galilea, tso Nazaret-du la me heyi Yudea ɖe Dawid du, si woyɔna be Betlexem la me, elabena etso Dawid ƒe me kple eƒome la me,\nbe woaŋlɔ eya kple Mana, amesi ŋugbe wodo nɛ, si nye funɔ la, ƒe ŋkɔ.\nEye esi wole afima la, eva ve me be, eƒe ŋkeke la de be, wòadzi vi.\nEye wòdzi ŋutsuvi, si nye eƒe ŋgɔgbevi, eye wòxatsa avɔ ɖe eŋu, eye wòtsɔe mlɔ lãnuɖunu me; elabena womekpɔ teƒe le amedzrodzeƒe o.\nEye alẽnyilawo le nuto ma ke me le gbedzi, eye wole woƒe alẽha ŋuti dzɔm le zã me.\nEye Aƒetɔ ƒe dɔlaa ɖe tsi tre ɖe wo gbɔ, eye Aƒetɔ ƒe ŋutikɔkɔe klẽ ƒo xlã wo, eye wovɔ̃ ŋutɔŋutɔ.\nEye dɔla la gblɔ na wo bena: Migavɔ̃ o! Elabena kpɔ ɖa, meva dzidzɔ gã ŋutinya gblɔ ge fia mi, esi lanye na dukɔ blibo la katã;\nelabena wodzi xɔla, si nye Kristo, Aƒetɔ la, na mi egbe le Dawid dua me.\nEye esia anye dzesi na mi: Míakpɔ vidzĩe, si woxatsa avɔ ɖe eŋu, eye wòmia lãnuɖunu me.\nEye kasia dziƒoʋakɔha gãa ɖe kpe ɖe mawudɔla la ŋuti, wole Mawu kafum le gbɔgblɔm bena:\nŊutikɔkɔe woana Mawu le dziƒo boo, eye ŋutifafa ava anyigba dzi; amegbetɔwo ŋu woakpɔ ŋudzedze nyui le.\nEye wòva me, esime mawudɔlawo dzo le wo gbɔ heyi dziƒo la, alẽnyilawo gblɔ na wo nɔewo bena: Mina ne miayi Betlexem, aɖakpɔ nusia, si va dzɔ, esi Aƒetɔ la na mienya.\nEye woɖe abla va, eye wokpɔ Mana kple Yosef kpakple vidzĩe, si le anyimlɔƒe le lãnuɖunu me.\nEsi wokpɔe la, wokaka nya, si wogblɔ na wo le ɖevi sia ŋuti.\nEye amesiwo katã see la, woƒe mo wɔ yaa le nya, siwo alẽnyilawo gblɔ na wo la ŋuti.\nKe Mana lé nya siawo katã ɖe ta me, eye wobu wo ŋuti le eƒe dzi me.\nEye alẽnyilawo gbugbɔ, eye wole ŋutikɔkɔe kple kafukafu tsɔm na Mawu le nusiwo katã wose, eye wokpɔ la ŋuti, abe alesi wogblɔ na wo la ene.\nEye esi wotso aʋa nɛ le ŋkeke enyilia dzi la, wotsɔ ŋkɔ nɛ be Yesu, abe alesi mawudɔla yɔe ɖi, hafi wòfɔ eƒe fu ene.\nEye esi wowu woƒe ŋutikɔklɔŋkekeawo nu le Mose ƒe se la nu la, wotsɔe yi Yerusalem, be woatsɔe aɖo Aƒetɔ ŋku me,\nabe alesi woŋlɔ ɖi le Aƒetɔ ƒe se la me ene bena: „Atsu sia atsu, si ʋu dɔnu la, woayɔ eya kɔkɔe na Aƒetɔ la“;\neye be woana numeme, abe alesi wogblɔ le Aƒetɔ ƒe se la me ene bena: „Akpakpa eve alo ahɔ̃nevi eve.“\nEye kpɔ ɖa, amea ɖe le Yerusalem, si ŋkɔ enye Simeon: amesia enye ame dzɔdzɔe kple mawumeme, si le Israel aƒe akɔfafa lalam, eye Gbɔgbɔ kɔkɔe le eyama dzi.\nEye Gbɔgbɔ kɔkɔe la ɖee fiae bena, mele kuku ge, hafi akpɔ Aƒetɔ la ƒe Kristo o.\nEye wòle Gbɔgbɔ la me va mawuxɔa me; eye esi dzilawo yi ɖe eme kple ɖevi Yesu, bena woawɔ nɛ le se la ƒe kɔa nu la,\neya hã xɔe ɖe eƒe abɔwo dome, eye wòkafu Mawu hegblɔ bena:\nAƒetɔ, azɔ èɖo mɔ wò dɔla le ŋutifafa me le wò nya la nu;\nelabena nye ŋkuwo kpɔ wò xɔxɔ,\nsi nèdzra ɖo ɖe dukɔwo katã ƒe ŋku me;\nkekeli ƒe nyaɖeɖefia na trɔ̃subɔlawo kple wò dukɔ Israel ƒe ŋutikɔkɔe.\nEye fofoa kple dadaa ƒe mo wɔ yaa le nya, siwo wògblɔ le eyama ŋuti la ta.\nEye Simeon yra wo, eye wògblɔ na dadaa Mana bena: Kpɔ ɖa, woɖo amesia anyi na ame geɖewo ƒe anyidzedze kple tsitretsitsi le Israel, kple dzesi, si woagblɔ nya ɖe eŋuti;\nke wò la, yi ato wò ŋutɔ wò luʋɔ me, bena woaɖe ame geɖewo ƒe dzimesusuwo afia.\nEye Hana, nyɔnu nyagblɔɖilaa ɖe li, enye Fanuel ƒe nyɔnuvi tso Aser-ƒome me, si xɔ ƒe geɖe ŋutɔ, eye wònɔ anyi kple srɔ̃a ƒe adre tso eƒe ɖetugbi me;\nEya hã va tsi tre le gaƒoƒo ma ke dzi, le Aƒetɔ kafum, eye wòƒo nu le eŋuti na amesiwo katã le Yerusalem ƒe ɖeɖe lalam.\nEye esi wowu nuwo katã nu le Aƒetɔ ƒe sea nu la, wògatrɔ yi Galilea ɖe woawo ŋutɔ ƒe du Nazaret la me.\nEye ɖevi la tsi, eye wòva sẽ ŋu, eye nunya yɔe fũ, eye Mawu ƒe amenuveve le edzi?\nEye eƒe dzilawo yia Yerusalem ƒe sia ƒe ɖe ŋutitotoŋkekenyuieɖuƒe.\nEye esi wòxɔ ƒe wuieve la, woyi Yerusalem le ŋkekenyuie ƒe koa nu.\nEye esi wowu ŋkekeawo nu la, Yesu ɖevi la tsi megbe le Yerusalem le woƒe tɔtrɔgbɔ me, eye eƒe dzilawo menye o.\nKe esi wobu xa bena, ana mɔzɔha la dome la, wozɔ ŋkeke ɖeka ƒe mɔ, eye woɖii le woƒe ƒomeawo kple ame nyanyɛawo dome,\neye esi womekpɔe o la, wògatrɔ yi Yerusalem le edim.\nEye le ŋkeke etɔ̃ megbe la eva ve me bena, wokpɔe le mawuƒe la me le anyinɔƒe le nusiawo dome, hele to ɖom wo, eye wòle nya biam wo;\neye amesiwo katã see la, woƒe mo wɔ yaa le eƒe nugɔmesese kple eƒe ŋuɖoɖowo ŋuti.\nEye esi wokpɔe la, kuvia ɖo wo, eye dadaa gblɔ nɛ bena: Vinye, nukaŋuti newɔ ɖe mia ŋu ale? Kpɔ ɖa, mia kple fofowò miedi wò kple nuxaxa.\nEye wògblɔ na wo bena: Nuka wɔ miedim ma? Ɖe mienya bena, ele nam be, manɔ nusiwo nye fofonye tɔ me o mahã?\nEye womese nya, si wògblɔ na wo la gɔme o.\nEye wòyi kpli wo, eye wòva Nazaret, eye wòbɔbɔ eɖokui na wo, eye dadaa tsɔ nya siawo katã dzra ɖo ɖe eƒe dzi me.\nEye Yesu tsi ɖe dzi le nunya kple tsitsi kple amenuveve le Mawu kple amewo gbɔ la me.


Ezra 7 | Biblia Le Internet Dzi | Xexe Yeye Gɔmeɖeɖe\nEzra trɔ gbɔ va Yerusalem (1-10)\nAgbalẽ si Fia Artasasta tsɔ na Ezra (11-26)\nEzra kafu Yehowa (27, 28)\n7 Le nu siawo megbe, le Persia-fia Artasasta+ ƒe fiaɖuɣi la, Ezra*+ trɔ gbɔ. Enye Seraya+ vi, Azariya vi, Hilkiya+ vi, 2 Salum vi, Zadok vi, Ahitub vi, 3 Amariya vi, Azariya+ vi, Merayot vi, 4 Zerahiya vi, Uzi vi, Buki vi, 5 Abisua vi, Finehas+ vi, Eleazar+ vi, nunɔlawo ƒe tatɔ Aron+ ƒe vi. 6 Ezra sia trɔ gbɔ tso Babilon. Enye Mose ƒe Se+ si Yehowa, Israel ƒe Mawu la tsɔ na la gbugbɔŋlɔla* bibi aɖe. Fia la lɔ̃ ɖe nu siwo katã wòbia dzi nɛ, elabena Yehowa eƒe Mawu ƒe asi le edzi. 7 Eya ta Israel-viwo dometɔ aɖewo, nunɔlawo, Lewi viwo,+ hadzilawo,+ agbonudzɔlawo+ kple gbedoxɔmesubɔlawo*+ dometɔ aɖewo yi Yerusalem le Fia Artasasta ƒe ƒe adrelia me. 8 Eye Ezra va ɖo Yerusalem le ɣleti atɔ̃lia me, le fia la ƒe ƒe adrelia me. 9 Elabena eya ŋutɔ ɖoe be yewoaho le Babilon le ɣleti gbãtɔ ƒe ŋkeke gbãtɔ dzi, eye le ɣleti atɔ̃lia ƒe ŋkeke gbãtɔ dzi la, eva ɖo Yerusalem, le eƒe Mawu ƒe asi nyui si le edzi la ta.+ 10 Elabena Ezra dzra eƒe dzi ɖo,* ne wòadzro Yehowa ƒe Se la me ahawɔ edzi,+ eye wòafia ɖoɖowo kple ʋɔnudɔdrɔ̃ ŋuti mɔfiamewo le Israel.+ 11 Agbalẽ si Fia Artasasta tsɔ na nunɔla Ezra si nye nugbugbɔŋlɔla,* ame si nye Yehowa ƒe sedede kple ɖoɖo siwo wòtsɔ na Israel la srɔ̃la* bibi la, me nyawoe nye esi: 12 * “Artasasta,+ fiawo ƒe fia, le nya sia ŋlɔm na nunɔla Ezra, si nye dziƒowo ƒe Mawu la ƒe Se la gbugbɔŋlɔla:* Wò ŋutifafa nede blibo. Azɔ 13 mede se be, Israel dukɔ si kpɔtɔ le nye dziɖuƒe la kple woƒe nunɔlawo kpakple Lewi viwo dometɔ ɖe sia ɖe si lɔ̃ be yeayi Yerusalem kpli wò la, neyi faa.+ 14 Elabena fia la kple eƒe adaŋudela adreawoe le dɔwòm be nàyi aɖaku nu me akpɔ be wole wɔwɔm ɖe wò Mawu ƒe Se si le asiwò la dzi le Yuda kple Yerusalem hã, 15 eye nàtsɔ klosalo kple sika si fia la kple eƒe adaŋudelawo lɔ̃ faa na Israel ƒe Mawu, ame si ƒe nɔƒe le Yerusalem, la ayii, 16 hekpe ɖe klosalo kpakple sika siwo katã nèxɔ* le Babilon nutowo* katã me, kple nu siwo dukɔ la kple nunɔlawo, ame siwo na nu faa ɖe woƒe Mawu ƒe aƒe si le Yerusalem ŋu la, ŋuti.+ 17 Eye nàtsɔ ga sia aƒle nyitsuwo,+ agbowo,+ alẽviwo+ kple wo ŋuti nuɖuvɔsawo+ kpakple wo ŋuti nunovɔsawo,+ eye nàtsɔ wo asa vɔ le wò Mawu ƒe aƒe la me vɔsamlekpui si le Yerusalem la dzi. 18 “Eye nu sia nu si nyo wò kple nɔviwòwo ŋu miebe miatsɔ klosalo kple sika susɔea awɔe la, miwɔe le mia Mawu la ƒe lɔlɔ̃nu nu. 19 Eye nu siwo katã wotsɔ na wò ɖe wò Mawu ƒe aƒe la ŋuti subɔsubɔdɔa ŋu la, tsɔ wo na le Mawu ŋkume le Yerusalem.+ 20 Eye nu bubu siwo hiã le wò Mawu ƒe xɔ la ŋu, si wòle na wò be nàna la, tsɔ wo le fia ƒe kesinɔnudzraɖoƒe la ana.+ 21 “Nye Fia Artasasta, mede se na kesinɔnuwo dzi kpɔla siwo katã le nuto si le Tɔsisia* godo be, nu sia nu si nunɔla Ezra,+ dziƒowo ƒe Mawu la ƒe Se la gbugbɔŋlɔla* la abia mi la, miwɔe nɛ kaba, 22 va se ɖe klosalo talento* alafa ɖeka, lu kɔr* alafa ɖeka, wain+ baf* alafa ɖeka kple ami+ baf alafa ɖeka dzi kpakple dze+ ale si nu wodi. 23 Woawɔ nu sia nu si ƒe se dziƒowo ƒe Mawu la de ɖe dziƒowo ƒe Mawu la ƒe aƒea ŋu la veviedodotɔe,+ ne dɔmedzoe nagava fia ƒe dziɖuƒe la kple viawo dzi o.+ 24 Eye minyae be, mele be miaxɔ adzɔ, nudzɔdzɔ+ alo mɔtaho tso nunɔlawo kple Lewi viwo, hadzilawo,+ agbonudzɔlawo, gbedoxɔmesubɔlawo,*+ kple Mawu ƒe xɔ sia ŋu dɔwɔlawo dometɔ aɖeke si o. 25 “Eye wò Ezra, ɖo nyadrɔ̃lawo kple ʋɔnudrɔ̃lawo le wò Mawu ƒe nunya si le asiwò la nu, ne woadrɔ̃ ʋɔnu dukɔ blibo si le nuto si le Tɔsisia godo, ame siwo katã nya wò Mawu ƒe seawo; eye ame sia ame si menya wo o la, mifia woe.+ 26 Eye ame sia ame si mawɔ wò Mawu ƒe Se kple fia ƒe se dzi o la, woadrɔ̃ ʋɔnui kaba, eɖanye be woawui loo anyae ɖa loo ado fe nɛ loo alo adee gaxɔ me o.” 27 Woakafu Yehowa, mía tɔgbuiwo ƒe Mawu la, ame si tsɔ nu sia de dzi me na fia la, ne wòaɖo atsyɔ̃ na Yehowa ƒe xɔ si le Yerusalem!+ 28 Eye wòve nunye le fia+ la kple eƒe adaŋudelawo+ kple fia la ƒe amegã ŋusẽtɔwo katã ŋkume. Eya ta dzi ɖo ƒonye* elabena Yehowa nye Mawu ƒe asi le dzinye, eye meƒo ame ŋkutawo* nu ƒu tso Israel, ne woayi kplim.\n^ Egɔmee nye, “Kpekpeɖeŋu.”\n^ Alo, “agbalẽfiala.”\n^ Alo, “ɖoe le eƒe dzi me.”\n^ Alo, “nyawo gbugbɔŋlɔla.”\n^ Aramgbe mee woŋlɔ Ezr 7:12 va se ɖe 7:26 ɖo gbã.\n^ Egɔmeɖeɖe tẽe, “nèkpɔ.”\n^ Alo, “dziɖuƒewo.”\n^ Talento ɖeka le gram 34.2. Kpɔ Megbenyawo B14.\n^ Kɔr ɖeka le lita 220. Kpɔ Megbenyawo B14.\n^ Alo, “medo ŋusẽ ɖokuinye.”\n^ Egɔmeɖeɖe tẽe, “tatɔwo.”


Hiob 4 | Biblia Le Internet Dzi | Xexe Yeye Gɔmeɖeɖe\nElifaz ƒe nuƒo gbãtɔ (1-21)\nMelɔ̃ ɖe edzi be Hiob wɔa nuteƒe o (7, 8)\nEgblɔ gbɔgbɔ aɖe ƒe nya (12-17)\n‘Mawu meka ɖe esubɔlawo dzi o’ (18)\n4 Eye Temantɔ Elifaz+ ɖo eŋu be: 2 “Ne ame aɖe di be yeagblɔ nya aɖe na wò la, ɖe dzi aku wòa? Elabena ame kae agbe nuƒoƒo? 3 Nyateƒee èxlɔ̃ nu ame geɖewo,Eye nèdoa ŋusẽ alɔ gblɔdɔwo. 4 Wò nyawo léa ame siwo katã le anyi dzem la ɖe te,Eye nèdoa ŋusẽ klo beliwo. 5 Azɔ esi wòdzɔ ɖe dziwò la, eglo wò;*Etu wò ŋutɔ azɔ, eye dzi ɖe le ƒowò. 6 Ðe wò mawuvɔvɔ̃ mena dzi ɖo ƒowò oa? Ðe wò nuteƒewɔwɔ+ mena mɔkpɔkpɔ wò oa? 7 Meɖe kuku, bu eŋu kpɔ: Ame maɖifɔ ka nue yi kpɔ? Ɣekaɣie wotsrɔ̃ ame dzɔdzɔe kpɔ? 8 Nu si mekpɔe nye be, ame siwo dea nu vɔ̃ɖi wɔwɔ ƒe agble,*Kple ame siwo ƒãa xaxa la, nu ma kee woaŋe. 9 Mawu ƒe ŋɔtimegbɔgbɔ tsrɔ̃a wo,Eye ne eƒe dziku fla la, wo nu yina. 10 Dzata ɖea gbe, eye dzatavi xlɔ̃na,Ke woŋea aɖu na dzata sesẽwo* gɔ̃ hã. 11 Dzata kuna ne mekpɔ nu lé o,Eye dzataviwo kana hlẽna. 12 Wotsɔ nya aɖe vɛ nam dzaa,Eye nye to se eŋuti dalĩ. 13 Le zãŋutega si na nye susu tɔtɔ ŋutɔ la me,Esime amewo yi alɔ̃ me ʋĩi, 14 Dzidzi ƒom vevie,Eye ŋɔdzi lém de nye ƒutome ke. 15 Gbɔgbɔ aɖe va to ŋkunyeme;Ðadoe ɖo to ɖe ŋunye. 16 Etɔ ɖi,Ke nyemekpɔ eƒe nɔnɔme dze sii o. Nɔnɔme aɖe va tɔ ɖe ŋkunyeme;Ðoɖoe zi toŋtoŋ, eye azɔ mese gbe aɖe be: 17 ‘Ðe amegbetɔ si kuna ate ŋu anye dzɔdzɔetɔ wu Mawua? Alo ɖe ame ate ŋu anɔ dzadzɛ wu Ewɔla?’ 18 Kpɔ ɖa! Meka ɖe eƒe subɔlawo dzi o,Eye wòkpɔa vodada le mawudɔlawo* ŋu. 19 Ʋuu keke wòahayi anyixɔmenɔlawo,Ame siwo gɔme woɖo anyi ɖe ke me,+Eye wogbãa wo bɔbɔe abe agbagblaʋui ene nye gea? 20 Wogbãa wo gudugudu tso ŋdi va se ɖe fiẽ;Wo nu yina tegbee, eye ame aɖeke menyana gɔ̃ hã o. 21 Ðe womele abe agbadɔ si ƒe kawo wotso ene oa? Wokuna le numanyamanya me.\n^ Egɔmeɖeɖe tẽe, “nu ti kɔ na wò.”\n^ Alo, “ame siwo ɖoa nu vɔ̃ɖi wɔwɔ.”\n^ Alo, “eƒe dɔlawo.”


Yehowa Ðasefowo Ʋlia Woƒe Subɔsubɔblɔɖe Ta Le Se Nu | Mawu Fiaɖuƒe\nGBE BUBU Afrikaans Albanian Amerika Tokunɔgbe Amharic Arabic Armenian Armenian (West) Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Cibemba Cinyanja Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gun Haitian Creole Hausa Hebrew Herero Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kabiye Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Laotian Latvian Lingala Lithuanian Lunda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndebele Ndebele (Zimbabwe) Ndonga Nepali Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urhobo Venda Vietnamese Wallisian Waray-Waray Wolaita Xhosa Yoruba Zande Zapotec (Isthmus) Zulu\nMíaƒe Subɔsubɔblɔɖe Taʋiʋli\nAle si Kristo kpe ɖe eyomedzelawo ŋu woʋli woƒe gomenɔamesi be woawɔ Mawu ƒe sewo dzi tae hedze agbagba be dziɖu- ɖuwo nada asi ɖe habɔbɔa dzi le se nu\n1, 2. (a) Nu kae ɖo kpe edzi be Mawu Fiaɖuƒea ƒe dukɔmevie nènye? (b) Nu ka tae wòva hiãna be Yehowa Ðasefowo naʋli woƒe subɔsubɔblɔɖe ta ɣeaɖewoɣi?\nMAWU Fiaɖuƒea ƒe dukɔmevie nènyea? Abe Yehowa Ðasefo ene la, míeka ɖe edzi godoo be àɖo nya sia ŋu be ɛ̃! Ke nu kae nye wò dukɔmevinyenyea ƒe kpeɖodzi? Menye dukɔmevigbalẽ alo agbalẽ bubu aɖeke si dziɖuɖua nana ye o. Ke boŋ ale si nèle Yehowa Mawu subɔm ye. Subɔsubɔ vavãtɔ bia nu geɖe wu nu siwo dzi nèxɔ se dzro ko. Ebia hã be nàwɔ ɖe Mawu Fiaɖuƒea ƒe sewo dzi le wò agbenɔnɔ me. Le mí katã gome la, Yehowa subɔsubɔ kpɔa ŋusẽ ɖe míaƒe agbenɔnɔ ƒe akpa sia akpa dzi—ale si míehea mía viwo kple nyametsotso siwo míewɔna le atikewɔnyawo me hã le eme.\n2 Ke hã, menye ɣesiaɣie xexea dea bubu míaƒe dukɔmevinyenye vevitɔ kekeake sia kple eƒe nudidi siwo nu míenɔa agbe ɖo la ŋu o. Dziɖuɖu aɖewo dze agbagba be yewoaxe mɔ ɖe míaƒe subɔsubɔa ƒe akpa aɖewo nu alo be yewoabu mo nɛ kura. Eva hiãna ɣeaɖewoɣi be Mesia dziɖuɖua teviwo naʋli ablɔɖe si le wo si be woawɔ woƒe Fiaa ƒe sewo dzi la ta. Ðe esia wɔ nukua? Ao. Elabena eva hiã zi geɖe be Yehowa ƒe ame siwo nɔ anyi le blema hã naʋli ablɔɖe si le wo si be woasubɔ Yehowa ta.\n3. Nu ka tae wòva hiã be Mawu ƒe amewo naʋli woƒe agbe ta le Fiasrɔ̃ Ester ƒe ɣeyiɣia me?\n3 Le kpɔɖeŋu me, eva hiã be Mawu ƒe ame siwo nɔ anyi le Fiasrɔ̃ Ester ƒe ɣeyiɣia me la naʋli woƒe agbe ta. Nu ka tae? Haman, si nye ame evelia kplɔ fiaa ɖo le Persia fiaɖuƒea me la vɔ̃ɖi ŋutɔ. Edoe ɖe Persia Fia Axasweros gbɔ be wòana woawu Yudatɔ siwo katã le eƒe fiaɖuƒea me le esi woƒe “sewo to vovo tso dukɔ sia dukɔ tɔ gbɔ” ta. (Ester 3:8, 9, 13) Ðe Yehowa gblẽ esubɔlawo ɖia? Ao. Eyra ɖe agbagba si Ester kple Mardoxai dze be Persia fia nakpɔ Mawu ƒe amewo ta la dzi.—Ester 9:20-22.\n4. Nu kawo mee míadzro le ta sia me?\n4 Ke míaƒe ɣeyiɣiawo me ya ɖe? Míekpɔe le ta si do ŋgɔ me be dziɖuɖuwo tsia tsitre ɖe Yehowa Ðasefowo ŋu ɣeaɖewoɣi. Míadzro mɔ siwo nu dziɖuɖu mawo dze agbagba be yewoaxe mɔ ɖe míaƒe subɔsubɔa nu la dometɔ aɖewo me le ta sia me. Míama wo ɖe akpa etɔ̃ siwo gbɔna me: (1) gome si le mía si be míawɔ dɔ abe habɔbɔ ene ahasubɔ le mɔ si míedi nu, (2) gome si le mía si be míatia dɔdamɔnu siwo wɔ ɖeka kple Biblia me gɔmeɖosewo, kple (3) gome si le dzilawo si be woazã Yehowa ƒe dzidzenuwo atsɔ ahe wo viwoe. Le go etɔ̃awo katã me la, míakpɔ ale si Mesia Fiaɖuƒea ƒe dukɔmevi wɔnuteƒewo ʋli vevie be yewoakpɔ yewoƒe dukɔmevinyenye xɔasia ta kple ale si Yehowa yra ɖe woƒe agbagbadzedzewo dzii.\nAgbagbadzedze Be Míana Woada Asi Ðe Habɔbɔa Dzi Le Se Nu Ahana Subɔsubɔblɔɖe Mí\n5. Vi kae wòɖena na mí Kristotɔ vavãwo ne woda asi ɖe míaƒe habɔbɔa dzi le se nu?\n5 Ðe wòhiã be amegbetɔwo ƒe dziɖuɖuwo nada asi ɖe míaƒe habɔbɔa dzi le se nu hafi míasubɔ Yehowa? Ao. Gake ne woda asi ɖe habɔbɔa dzi le se nu la, enana subɔsubɔdɔa wɔwɔ nɔa bɔbɔe na mí. Le kpɔɖeŋu me, enana míekpena le míaƒe Fiaɖuƒe Akpatawo kple Takpexɔwo me le ablɔɖe me, enana míetaa Biblia srɔ̃gbalẽawo heɖoa wo ɖa bɔbɔe, eye wònana míeɖea gbeƒã nya nyuia na amewo le dutoƒo kplamatsɛdonuwo manɔmee. Woda asi ɖe Yehowa Ðasefowo dzi le se nu le dukɔ geɖewo me, si wɔe be wosubɔna le ablɔɖe me abe subɔsubɔha bubu siwo le se nu le dukɔ mawo me ene. Ke nu kae dzɔna ne dziɖuɖu aɖewo gbe be yewomada asi ɖe míaƒe habɔbɔa dzi le se nu o, alo di be yewoaxe mɔ ɖe míaƒe ablɔɖe nu?\n6. Nɔnɔme sesẽ ka mee Yehowa Ðasefowo to le Australia le ƒe 1940-awo ƒe gɔmedzedze lɔƒo?\n6 Australia. Le ƒe 1940-awo ƒe gɔmedzedze lɔƒo la, Australia dukɔa dziɖula gblɔ be míaƒe dzixɔsewo “le nu gblẽm” elabena woɖea dzi le amewo ƒo be woagayi aʋa o. Eya ta woɖo asi mía dzi. Ðasefowo megate ŋu ɖea gbeƒã le dutoƒo o, eye ɖe wobena hafi wɔa kpekpeawo. Dziɖuɖua tu Betel si le dukɔa me hexɔ míaƒe Fiaɖuƒe Akpatawo. Wode se ɖe míaƒe Biblia srɔ̃gbalẽwo gɔ̃ hã nu eye ne wokpɔe le ame aɖe si ko eɖo nya me. Australia Ðasefoawo wɔ dɔ le adzame hena ƒe geɖe. Gake wova kpɔ gbɔdzɔe mlɔeba esi Australia Ʋɔnudrɔ̃ƒe Kɔkɔtɔ ɖe mɔxeɖenua ɖa le June 14, 1943 dzi.\n7, 8. Ƒo nu tso ale si mía nɔviwo ʋli woƒe subɔsubɔblɔɖe ta le Russia hena ƒe geɖee ŋu.\n7 Russia. Soviet Union ƒe Kɔmiunist dziɖuɖua ɖo asi Yehowa Ðasefowo dzi hena ƒe geɖe, gake wova da asi ɖe mía dzi le se nu le ƒe 1991 me. Esi Soviet Union dziɖuɖua nu yi la, Russia Dziɖuɖu yeyea hã va da asi ɖe míaƒe habɔbɔa dzi le se nu le ƒe 1992 me. Gake eteƒe medidi o, ale si míele dzidzim ɖe edzi kabakaba la do dziku na tsitretsiɖeŋulawo, vevietɔ Russia Ortodɔks Sɔlemehaa me tɔwo. Eya ta tso ƒe 1995 va se ɖe 1998 me la, tsitretsiɖeŋulaawo tsɔ nya ɖe Yehowa Ðasefowo ŋu zi atɔ̃ sɔŋ le ʋɔnu be wonye nu vlo wɔlawo. Le go atɔ̃awo katã me la, lɔya siwo wotsɔ ɖe mía ŋu mete ŋu ɖo kpe nutsotsoa dzi o. Gake esia mesu eme na tsitretsiɖeŋulaawo o, wogatsɔ nya ɖe mía ŋu le ƒe 1998 me be míaƒe subɔsubɔhaa le nu gblẽm le amewo ŋu. Ðasefoawo ɖu dzi gbã, gake tsitretsiɖeŋulawo bia be woagbugbɔ nyaa adrɔ̃, eye le May 2001 me la, wobu fɔ Ðasefoawo le nyadɔdrɔ̃ evelia me. Ðasefoawo hã gatsɔ nyaa yi ʋɔnudrɔ̃ƒe bubu le ƒe ma ƒe October me, gake le ƒe 2004 me la, ʋɔnudrɔ̃ƒe ma hã bu fɔ Ðasefowo heɖo asi dɔwɔha si wozãna le se nu le Moscow la dzi.\n8 Esia he yometiti sesẽ geɖewo vɛ. (Mixlẽ 2 Timoteo 3:12.) Wodze Ðasefowo dzi zi geɖe hewɔ nu vevi wo. Woxɔ míaƒe agbalẽwo le wo si. Womegakpɔ mɔ awɔ kpekpewo le tadedeaguƒe siwo wotu alo haya me o. Ðe mèkpɔe be nɔnɔmea asesẽ na mía nɔviŋutsu kple nɔvinyɔnuwo ŋutɔ oa? Ðasefoawo tsɔ nyaa yi Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒe le ƒe 2001 me, eye le ƒe 2004 me la, wogana nyatakaka bubuwo Ʋɔnudrɔ̃ƒea. Europa Ʋɔnudrɔ̃ƒea tso nya me le ƒe 2010 me. Ʋɔnudrɔ̃ƒea kpɔe be subɔsubɔha siwo lé fu Ðasefowo koŋue ƒoe ɖe Russia dziɖuɖua nu wòɖo asi mía dzi, eye wogblɔ be kpeɖodzi aɖeke meli be Ðasefowo wɔ nu gbegblẽ aɖeke o, eya ta yewomekpɔ susu si tae ʋɔnudrɔ̃ƒe gbãtɔwo bu fɔ wo ɖo o. Ʋɔnudrɔ̃ƒea gblɔ hã be asiɖoɖo míaƒe dɔa dzi nye gome siwo le mía si le se nu la tete ɖe to. Europa Ʋɔnudrɔ̃ƒea ƒe nyametsotsoa ʋli Ðasefoawo ƒe subɔsubɔblɔɖe ta. Togbɔ be Russia dziɖuɖumegãwo gbe wɔwɔ ɖe nyametsotso sia dzi hã la, ena dzi ɖo Mawu ƒe amewo ƒo le dukɔ ma me.\nTitos Manoussakis (Kpɔ memama 9)\n9-11. Aleke Yehowa ƒe amewo ʋli woƒe subɔsubɔblɔɖe ta le Greece, eye nu kawoe do tso eme?\n9 Greece. Le ƒe 1983 me la, Titos Manoussakis haya xɔ sue aɖe le Heraklion (si le Crete) be Yehowa Ðasefo ʋɛ siwo le afi ma la nanɔ kpekpe wɔm le eme. (Heb. 10:24, 25) Gake eteƒe medidi o, Ortodɔks osɔfo aɖe yi ɖasama Ðasefoawo na kpovitɔwo be womekpɔ mɔ azã xɔa na woƒe subɔsubɔwɔnawo o. Nu ka tae? Esi Ðasefoawo ƒe dzixɔsewo to vovo tso Ortodɔks Sɔlemehaa tɔ gbɔ ta koe! Eya ta kpovitɔawo kplɔ Titos Manoussakis kple Ðasefo etɔ̃ bubuwo yi ʋɔnu. Ʋɔnudrɔ̃ƒea do fe na wo heɖe gbe be woalé wo de gaxɔ me ɣleti eve. Abe Mawu Fiaɖuƒea tevi wɔnuteƒewo ene la, Ðasefoawo bu ʋɔnudrɔ̃ƒea ƒe afiatsotsoa be enye mɔxexe ɖe yewoƒe subɔsubɔblɔɖe nu, eya ta wobia be woagbugbɔ nyaa adrɔ̃ na yewo. Gake esi wogabu fɔ wo le dukɔa ƒe ʋɔnudrɔ̃ƒe bubuawo ta la, wova tsɔ nyaa yi Europa Ʋɔnudrɔ̃ƒe gãtɔ mlɔeba.\n10 Esi Europa Ʋɔnudrɔ̃ƒea gblɔ eƒe nyametsotsoa mlɔeba le ƒe 1996 me la, ame siwo le tsitre tsim ɖe tadedeagu vavãtɔ ŋu ƒe mo koe ke dzo. Ʋɔnudrɔ̃ƒea gblɔ be “Yehowa Ðasefowo hã le subɔsubɔha siwo ŋu Greece dukɔa ƒe se ɖe mɔ ɖo be wonye ‘subɔsubɔha nyanyɛ’ la dome,” eya ta ʋɔnudrɔ̃ƒe gbãtɔawo ƒe afiatsotsoa nye “mɔxexe ɖe Ðasefowo ƒe subɔsubɔblɔɖe nu.” Ʋɔnudrɔ̃ƒea gblɔ hã be menye Greece dziɖuɖua ƒe dɔe wònye be “wòakpɔe ɖa be subɔsubɔha aɖe ƒe dzixɔsewo alo nuwɔnawo sɔ alo mesɔ o.” Eya ta wote fli ɖe ʋɔnudrɔ̃ƒe gbãtɔawo ƒe fɔbubua me heʋli Ðasefoawo ƒe subɔsubɔblɔɖe ta!\n11 Ðe aʋadziɖuɖu ma na wodzudzɔ fuɖeɖe na Ðasefowo le Greece-a? Nublanuitɔe, meva eme nenema o. Nya sia ƒomevi aɖe gava fɔ ɖe te le Greece ƒe du si nye Kassandreia me, eye wodrɔ̃e ƒe 12 sɔŋ hafi va wɔ nyametsotso mamlɛtɔ le ƒe 2012 me. Le esia gome la, Ortodɔks bisiɔp aɖee tsɔ nya ɖe mía ŋu. Greece dukɔa ƒe Ʋɔnudrɔ̃ƒe Kɔkɔtɔ tso afia be Mawu ƒe amewo tɔ dzɔ. Ʋɔnudrɔ̃ƒea yɔ Greece dukɔa ŋutɔ ƒe dukplɔse si ɖe mɔ ɖe subɔsubɔblɔɖe ŋu tsɔ ɖo kpe woƒe nyametsotsoa dzi hegblɔ be nya siwo wotsɔ ɖe Yehowa Ðasefowo ŋu enuenu be womenye subɔsubɔha nyanyɛ o la mele eme o. Ʋɔnudrɔ̃ƒea gblɔ be: “‘Yehowa Ðasefowo’ meɣlaa woƒe nufiafiawo o; esia fia be wole eɖem fia ame sia ame le dukɔa me be subɔsubɔha nyanyɛ yewonye.” Dzidzɔ gã ka gbegbee nye esi wònye na hame sue si le Kassandreia la be yewoate ŋu akpe le yewo ŋutɔ yewoƒe Fiaɖuƒe Akpata me azɔ asubɔ Yehowa!\n12, 13. Aleke tsitretsiɖeŋulawo dze agbagba be ‘yewoazã se atsɔ awɔ fu’ Mawu ƒe amewo le France, eye aleke nuwo va yii?\n12 France. Mɔnu si Mawu ƒe amewo ƒe futɔ aɖewo zãnae nye be ‘yewoazã se atsɔ awɔ fu ame.’ (Mixlẽ Psalmo 94:20.) Le kpɔɖeŋu me, le ƒe 1990-awo ƒe domedome lɔƒo la, France dziɖuɖumegã siwo kpɔa adzɔxenyawo gbɔ la te dɔwɔha si Yehowa Ðasefowo zãna le se nu le dukɔa me ƒe ganyawo me toto. Dudɔnunɔla si kpɔa dukɔa ƒe ganyawo dzi la ɖe woƒe taɖodzinua gblɔ ale: “Ðasefowo ƒe ganyawo me toto ate ŋu ana míakpɔ nu si dzi míanɔ te ɖo aɖo asi woƒe dɔwɔhaa dzi alo atsɔ nya ɖe wo ŋu le ʋɔnu . . . , si awɔe be woƒe dɔwo magatsɔ afɔ o, alo be woadzudzɔ dɔwɔwɔ le dukɔa me kuraa.” Togbɔ be womekpɔ kuxi aɖeke esi woto dɔwɔhaa ƒe ganyawo me o hã la, adzɔdzikpɔƒea ka adzɔ gã aɖe na Ðasefoawo be woanɔ xexem. Ne woƒe ayemɔnu ma dze edzi na wo la, naneke meli nɔviwo awɔ tsɔ wu be woadzra alɔdzedɔwɔƒea hafi akpɔ ga axe adzɔ gã ma gbegbe o. Afɔku gã aɖe ŋutɔe nye ema dze ŋgɔ Mawu ƒe amewo, gake womena ta o. Ðasefoawo tsɔ ŋkubiã ʋli wo ɖokuiwo ta be adzɔ si woka na yewo mesɔ o, eye mlɔeba wova tsɔ nyaa yi Europa Ʋɔnudrɔ̃ƒe gãtɔ le ƒe 2005 me.\n13 Ʋɔnudrɔ̃ƒea tso nya me le June 30, 2011 dzi. Wogblɔ be esi subɔsubɔblɔɖe le dukɔa me ta la, dukɔa mekpɔ mɔ ake ŋku ɖe subɔsubɔha aɖeke ƒe dzixɔsewo alo nuwɔnawo me be yeakpɔ ɖa be esɔ alo mesɔ hã o, negbe ɖe nya sesẽ aɖe do mo ɖa hafi. Ʋɔnudrɔ̃ƒea gblɔ kpee be: “Adzɔ . . . si woka na Ðasefoawo la agblẽ nu le woƒe ganyawo ŋu eye wòaxe mɔ na woƒe hameviwo be woagawɔ woƒe subɔsubɔdɔa ale si wodii o.” Ʋɔnudrɔ̃lawo katã tsɔ nu sɔsɔe tso afia be Yehowa Ðasefoawo tɔ dzɔ! Edzɔ dzi na Yehowa ƒe amewo ŋutɔ be France dziɖuɖua gbugbɔ adzɔ siwo katã wòxɔ le Ðasefowo si va yi la na wo hexe deme ƒu edzi. Ʋɔnudrɔ̃ƒea ɖe gbe na dziɖuɖua hã be wòate fli ɖe ɖoɖo si wòwɔ be yeaxɔ Ðasefowo ƒe alɔdzedɔwɔƒea ɖe adzɔ si tsi wo ŋu ta la me.\nÀte ŋu anɔ gbe dom ɖa ɖe mía nɔviŋutsu kple nɔvinyɔnu siwo ŋu setɔwo le nu madzɔmadzɔ wɔm ɖo egbea la ta edziedzi\n14. Akpa kae wò hã nàte ŋu awɔ le míaƒe subɔsubɔblɔɖe taʋiʋli me?\n14 Abe ale si Ester kple Mardoxai wowɔe le blema ene la, Yehowa ƒe ame siwo li egbea hã ʋlia woƒe subɔsubɔblɔɖe ta ale be woate ŋu asubɔ Yehowa le mɔ si wòdi nu. (Ester 4:13-16) Ðe wò hã àte ŋu awɔ akpa aɖe le esia mea? Ɛ̃. Àte ŋu anɔ gbe dom ɖa ɖe mía nɔviŋutsu kple nɔvinyɔnu siwo ŋu setɔwo le nu madzɔmadzɔ wɔm ɖo egbea la ta edziedzi. Gbedodoɖa siawo nye mɔ nyui aɖe si dzi míato akpe ɖe mía nɔvi siwo le yometiti kple nɔnɔme sesẽ bubuwo me tom la ŋu. (Mixlẽ Yakobo 5:16.) Ðe Yehowa sea gbedodoɖa siawoa? Ʋɔnudrɔ̃nya siwo gbegbe me míeɖu dzi le la ɖo kpe edzi be esea wo!—Heb. 13:18, 19.\nGome Si Le Mía Si Be Míatia Dɔdamɔnu Siwo Wɔ Ðeka Kple Míaƒe Dzixɔsewo\n15. Nu ka tae Mawu ƒe amewo medoa ʋu o?\n15 Abe ale si míekpɔe le Ta 11 lia me ene la, wonɔ te ɖe Ŋɔŋlɔawo dzi na mɔfiame siwo me kɔ Mawu Fiaɖuƒea teviwo be woaƒo asa na ʋuzazã le mɔ gbegblẽ nu, si va zu nuwɔna si bɔ egbea. (1 Mose 9:5, 6; 3 Mose 17:11; mixlẽ Dɔwɔwɔwo 15:28, 29.) Togbɔ be míelɔ̃na wodoa ʋu na mí o hã la, míedina be woazã dɔdamɔnu nyuitɔ kekeake na mía ŋutɔwo kple míaƒe ame veviwo ne dɔdamɔnu mawo metsi tsitre ɖe Mawu ƒe sewo ŋu o. Dukɔ geɖewo ƒe ʋɔnudrɔ̃ƒe kɔkɔtɔwo da asi ɖe edzi be gome le dukɔmeviwo si be woanɔ te ɖe woƒe dzitsinya kple subɔsubɔdzixɔsewo dzi atia dɔdamɔnu aɖe alo agbee. Gake Mawu ƒe amewo do go nya sia ŋuti kuxi sesẽwo le dukɔ aɖewo ya me. Mina míakpɔ eƒe kpɔɖeŋu aɖewo ɖa.\n16, 17. Nu kae wowɔ ɖe mía nɔvinyɔnu aɖe si le Japan la ŋu le kɔdzi, si gbã dzi nɛ ŋutɔ, eye aleke Yehowa ɖo eƒe gbedodoɖawo ŋui?\n16 Japan. Eva hiã be woawɔ dɔ sesẽ aɖe na Misae Takeda si xɔ ƒe 63 eye wònye srɔ̃nyɔnu le Japan. Abe Mawu Fiaɖuƒea tevi wɔnuteƒe ene la, ena eme kɔ na ɖɔktaa be yemedi be woado ʋu na ye o. Gake le ɣleti aɖewo megbe la, eva see be wodo ʋu na ye le dɔa wɔɣi, eye esia gbã dzi nɛ ŋutɔ. Esi Nɔvinyɔnu Takeda se le eɖokui me be wotrɔ ye to eme hewɔ nu madzɔmadzɔ ɖe ye ŋu ta la, etsɔ nya ɖe kɔadzi kple ɖɔkta siwo wɔ dɔa nɛ ŋu le ʋɔnu le June 1993 me. Enye nyɔnu ɖokuibɔbɔla si ƒe gbe me fa miɔɔ, gake xɔse sẽŋu le esi. Togbɔ be eƒe lãme mesẽ tututu ɣemaɣi o hã la, etsɔ dzinɔameƒo ɖe eɖokui nu le ʋɔnudrɔ̃ƒea ŋgɔ gaƒoƒo ɖeka kple edzivɔ sɔŋ. Eku le ɣleti ɖeka megbe esi wòde ʋɔnudrɔ̃ƒea zi mamlɛtɔ. Ðe eƒe xɔse kple dzinɔameƒo mewɔ dɔ ɖe dziwò ŋutɔ oa? Nɔvinyɔnu Takeda gblɔ be yedo gbe ɖa na Yehowa edziedzi be wòakpe ɖe ye ŋu yeaɖu dzi le nya sia me. Eka ɖe edzi bliboe be Yehowa aɖo yeƒe gbedodoɖaa ŋu. Ðe wòɖo eŋua?\n17 Ƒe etɔ̃ le Nɔvinyɔnu Takeda ƒe ku megbe la, Japan ƒe Ʋɔnudrɔ̃ƒe Kɔkɔtɔ tso afia be etɔ dzɔ, eye be mesɔ be woado ʋu nɛ esi wòna wonya do ŋgɔ be yemedoa ʋu o. Wogblɔ le nyametsotso sia si wowɔ le February 29, 2000 dzi la me be “gome le ame sia ame si be wòawɔ eya ŋutɔ ƒe nyametsotso” le nya sia ŋu, eye “ele be woade bubu gomenɔamesi sia ŋu.” Agbagba si Nɔvinyɔnu Takeda dze be yeaʋli yeƒe gomenɔamesi be yeatia dɔdamɔnu si wɔ ɖeka kple yeƒe dzitsinya si yetsɔ Biblia na hehee ta la wɔe be fifia, Ðasefo siwo le Japan megavɔ̃na be woava zi yewo dzi ado ʋu na yewo le atikewɔnyawo me o.\nPablo Albarracini (Kpɔ memama 18 va se ɖe 20)\n18-20. (a) Aleke Argentina ʋɔnudrɔ̃ƒe aɖewo nɔ te ɖe atikewɔwɔ ŋuti agbalẽvi si mía nɔvi aɖe kpe ɖo la dzi ʋli gome si le esi be wòagbe ʋudodo tae? (b) Nu kae míate ŋu awɔ atsɔ aɖee fia be míebɔbɔ mía ɖokui ɖe Kristo te le ʋudonyawo me?\n18 Argentina. Nu kae Fiaɖuƒea ƒe dukɔmeviwo awɔ atsɔ adzra ɖo ɖe atikewɔwɔ ŋuti nyametsotso siwo ate ŋu ado mo ɖa le ɣeyiɣi si woawo ŋutɔwo mate ŋu aƒo nu o me ŋu? Ne míekpe ʋumadomado ŋuti agbalẽvi ɖo henana wònɔa mía ŋu ɣesiaɣi la, ate ŋu aƒo nu ɖe mía nu le se nu. Nu mae Pablo Albarracini wɔ. Le May 2012 me la, Pablo hã nɔ teƒe aɖe si adzoblasuwo va tee kpɔ be yewoada adzo le, eye woda tui tre ɖe enu. Eyi ɖi me hafi wokɔe yi kɔdzi, eya ta eya ŋutɔ mate ŋu aɖe eɖokui nu be yemedoa ʋu o. Ke hã, ʋumadomado ŋuti agbalẽvi si wòkpe ɖo hede asi ete anɔ abe ƒe ene aɖewoe nye ema la nɔ eŋu. Togbɔ be eƒe agbe ɖo afɔku me eye ɖɔkta aɖewo susui be ʋudodo koe ate ŋu axɔe ɖe agbe hã la, wole klalo be yewoawɔ ɖe eƒe didi si wòŋlɔ ɖe agbalẽvia me dzi ahazã dɔdamɔnu bubu nɛ. Gake Pablo fofo, si menye Yehowa Ðasefo o la yi ɖaxɔ agbalẽ tso ʋɔnudrɔ̃ƒe be woado ʋu na ye via.\n19 Pablo srɔ̃ yi ɖadi lɔya enumake wotsɔ nyaa yi ʋɔnudrɔ̃ƒe bubu. Le gaƒoƒo ʋɛ aɖewo ko me la, ʋɔnudrɔ̃ƒe evelia te fli ɖe agbalẽ si ʋɔnudrɔ̃ƒe gbãtɔ na be woado ʋu na Pablo la me hetso afia be ele be woawɔ ɖe dɔnɔa ƒe didi si wòŋlɔ ɖi la dzi. Pablo fofo hã gatsɔ nyaa yi Argentina ƒe Ʋɔnudrɔ̃ƒe Kɔkɔtɔ be woagbugbɔ adrɔ̃. Gake Ʋɔnudrɔ̃ƒe Kɔkɔtɔa gblɔ be “susu aɖeke meli si ta woagbe Pablo ƒe didia dzi wɔwɔ o, elabena edze ƒãa be eya ŋutɔ bu nuwo ŋu nyuie hafi [kpe agbalẽvia ɖo be woagado ʋu na ye o], eye gome le esi hã be wòawɔ nyametsotso ma na eɖokui.” Ʋɔnudrɔ̃ƒea gblɔ kpee be: “Ame sia ame si meganye ɖevi o la kpɔ mɔ aŋlɔ dɔdamɔnu siwo wòdi kple esiwo medi o la ɖi do ŋgɔ . . . Ele be ɖɔkta ɖe sia ɖe si akpɔ egbɔ nawɔ ɖe eƒe didi ma dzi.”\nÐe nèkpe agbalẽvi si akpe ɖe ŋuwò le ʋudonyawo me la ɖo xoxoa?\n20 Wokpɔ Nɔviŋutsu Albarracini gbɔ ʋumadomadoe eye wòhaya nyuie. Woa kple srɔ̃a wokpɔ dzidzɔ ŋutɔ be yewokpe agbalẽvi ma ɖo do ŋgɔ. Eto afɔ vevi ma si wòɖe, si ate ŋu adze abe nu tsɛ aɖe ko ene la dzi ɖee fia be yebɔbɔ ɖe Mawu Fiaɖuƒea ƒe Fia Kristo te. Ðe wò kple wò ƒomea hã mieɖe afɔ ma tɔgbi xoxoa?\nApril Cadoreth (Kpɔ memama 21 va se ɖe 24)\n21-24. (a) Aleke wòdzɔe be Canada ƒe Ʋɔnudrɔ̃ƒe Kɔkɔtɔ va wɔ nyametsotso vevi aɖe ku ɖe ʋudodo na ɖeviwo ŋu? (b) Aleke nya sia ate ŋu ade dzi ƒo na ɖevi siwo le Yehowa subɔm?\n21 Canada. Le ɖeviwo gome la, nu si dzi ʋɔnudrɔ̃ƒewo daa asi ɖo zi geɖee nye be dzilawoe kpɔ mɔ atso nya me le atikewɔmɔnu nyuitɔ si woazã na wo viwo ŋu. Gake ɣeaɖewoɣi la, ʋɔnudrɔ̃ƒe aɖewo tsoa nya me be woawɔ ɖe ɖevi siwo tsi le susu me hã ƒe didiwo dzi le atikewɔnyawo me. Aleae wòdzɔ le April Cadoreth gome. Esi April xɔ ƒe 14 la, dɔléle aɖe na ʋu nɔ ɖuɖum ɖe lãme nɛ vevie, eya ta woxɔe ɖe kɔdzi. Ɣleti ʋɛ aɖewo do ŋgɔ la, ekpe atikewɔwɔ ŋuti agbalẽvi ɖo be woagado ʋu na ye o, nenye be yeƒe agbe ɖo afɔku me kura gɔ̃ hã. Ðɔkta si nɔ egbɔ kpɔm la gbe be yemawɔ ɖe eƒe didia dzi o eye wòyi ʋɔnudrɔ̃ƒe ɖaxɔ agbalẽ si aɖe mɔ nɛ wòado ʋu na April. Eya ta wodo ʋu atukpa etɔ̃ nɛ akpasesẽ. April tsɔ nu si wowɔ ɖe eŋu la sɔ kple ame gbɔ dɔdɔ sesẽe.\n22 April kple edzilawo tsɔ nyaa yi ʋɔnu. Le ƒe eve megbe la, nyaa va ɖo Canada ƒe Ʋɔnudrɔ̃ƒe Kɔkɔtɔ. Togbɔ be Ʋɔnudrɔ̃ƒea mena wotrɔ se si ɖe mɔ be ɖɔktawo ate ŋu axɔ agbalẽ le ʋɔnudrɔ̃ƒe ado ʋu na ɖeviwo o hã la, wotso afia be April tɔ dzɔ eye be ɖevi ɖe sia ɖe si tsi le susu me la kpɔ mɔ awɔ eya ŋutɔ ƒe nyametsotso le atikewɔnyawo me. Eya ta wobia be woaxe ga siwo ƒomea gblẽ le nyaa dɔdrɔ̃ me la na wo. Ʋɔnudrɔ̃ƒea gblɔ be: “Le atikewɔnyawo me la, ne edze le ɖevi aɖe si mexɔ ƒe 16 haɖe o ŋu be etsi le susu me ate ŋu awɔ eya ŋutɔ ƒe nyametsotso la, ekema ele be woaɖe mɔ nɛ wòagblɔ eƒe susu le dɔdamɔnu si woazã nɛ ŋu.”\n23 Nu si ɖe dzesi le Ʋɔnudrɔ̃ƒe Kɔkɔtɔa ƒe afiatsotso sia ŋue nye be ena gomenɔamesi ɖevi siwo tsi le susu me la azɔ le se nu be woagblɔ woƒe susu. Do ŋgɔ na esia la, Canada ʋɔnudrɔ̃ƒewo ate ŋu aɖe mɔ na ɖɔktawo be woado ʋu na ɖevi ɖe sia ɖe si mexɔ ƒe 16 haɖe o kple susu be ɖevia ƒe nyonyo tae. Gake afiatsotso sia wɔe be ʋɔnudrɔ̃ƒe aɖeke magate ŋu aɖe mɔ be woado ʋu na ɖevi si mexɔ ƒe 16 haɖe o ne womena mɔnukpɔkpɔ ɖevia be wòaɖee afia be yetsi le susu me awɔ nyametsotso ma hafi o.\n“Nyanya be nye hã mewɔ akpa sue aɖe le Mawu ƒe ŋkɔa ŋuti kɔkɔ me heɖee fia be Satana nye aʋatsokala nana mekpɔa dzidzɔ ŋutɔ”\n24 Ðe April kpɔ dzidzɔ be yeʋli ye ɖokui ta le ʋɔnu ƒe etɔ̃ sɔŋua? Ɛ̃! April ŋutɔ, si nye gbesiagbe mɔɖela fifia eye wòle lãmesẽ nyui me la, gblɔ be: “Nyanya be nye hã mewɔ akpa sue aɖe le Mawu ƒe ŋkɔa ŋuti kɔkɔ me heɖee fia be Satana nye aʋatsokala nana mekpɔa dzidzɔ ŋutɔ.” April ŋuti nya sia ɖee fia be ɖeviwo hã ate ŋu atsɔ dzinɔameƒo anɔ te sesĩe ahato esia dzi aɖo kpe edzi be Mawu Fiaɖuƒea ƒe dukɔmevie yewonye vavã.—Mat. 21:16.\nGome Si Le Mía Si Be Míafia Yehowa Ƒe Dzidzenuwo Mía Viwo\n25, 26. Kuxi kae doa mo ɖa ɣeaɖewoɣi le srɔ̃gbegbe megbe?\n25 Yehowa de dɔ asi na dzilawo be woafia yeƒe dzidzenuwo wo viwo. (5 Mose 6:6-8; Ef. 6:4) Dɔ sia mele bɔbɔe o, gake egasesẽna ɖe edzi ne srɔ̃gbegbe ge ɖe nyaa me. Srɔ̃gbegbe ate ŋu ana dzila si gbɔ ɖeviawo anɔ nazu nya sesẽ. Le kpɔɖeŋu me, dzila Ðasefo adi be ye viwo nanɔ ye gbɔ ne yeafia Kristotɔwo ƒe dzidzenu wo, gake dzila si menye Ðasefo o ate ŋu agbe. Aleke kee wòɖale o, ele be dzila Ðasefoa nanyae be togbɔ be yewogbe yewo nɔewo hã la, ɖeviawo dzilawo koe yewogakpɔtɔ nye.\n26 Ate ŋu adzɔ be dzila si menye Ðasefo o nayi aɖabia le ʋɔnu be woana ɖeviawo nanɔ ye gbɔ kple susu be yeaxe mɔ na dzila Ðasefoa be wòagafia eƒe dzixɔsewo ɖeviawo o. Wo dometɔ aɖewo gblɔna be Yehowa Ðasefowo ƒe dzixɔsewo ava gblẽ nu le ɖeviawo ŋu. Woƒe susue nye be esia ana ɖeviawo mava nɔ gome kpɔm le dzigbezãwo kple azã bubuwo ɖuɖu me o, eye be ne atikewɔnya sesẽwo do mo ɖa la, womalɔ̃ woado ʋu na wo atsɔ “axɔ wo ɖe agbe” o. Dzidzɔtɔea, nu si dzi ʋɔnudrɔ̃ƒe geɖewo nɔa te ɖo wɔa nyametsotso le nya siawo tɔgbi gomee nye nu si aɖe vi na ɖeviawo, ke menye susu be dzila ɖeka ƒe dzixɔsewo agblẽ nu le ɖevia ŋu o. Mina míakpɔ esia ƒe kpɔɖeŋu aɖewo ɖa.\n27, 28. Nyametsotso kae Ohio Ʋɔnudrɔ̃ƒe Kɔkɔtɔ wɔ le nya si wotsɔ ɖe dzila Yehowa Ðasefo aɖe ŋu be eƒe dzixɔsewo fiafia via agblẽ nu le ɖevia ŋu me?\n27 United States. Le ƒe 1992 me la, Ohio Ʋɔnudrɔ̃ƒe Kɔkɔtɔ gbugbɔ nya sia tɔgbi aɖe drɔ̃. Nyaa ye nye be vifofoa, si menye Yehowa Ðasefo o gblɔ be vidadaa si nye Ðasefo la ƒe dzixɔsewo fiafia ye viŋutsu ava gblẽ nu le ɖevia ŋu. Esi ʋɔnudrɔ̃ƒe gbãtɔ drɔ̃ nyaa la, elɔ̃ ɖe vifofoa ƒe nyawo dzi hetso nya me be ele be ɖevia nanɔ egbɔ. Woɖe mɔ na vidadaa, si ŋkɔe nye Jennifer Pater la be ate ŋu ava srã ɖevia kpɔ faa gake mekpɔ mɔ “afia nui tso Yehowa Ðasefowo ƒe dzixɔsewo ŋu le mɔ aɖeke nu o.” Ʋɔnudrɔ̃ƒe gbãtɔa ƒe nyametsotso sia ate ŋu afia hã be Nɔvinyɔnu Pater mekpɔ mɔ aƒo nu tso Biblia alo Biblia ƒe agbe nyui nɔnɔ dzidzenuwo gɔ̃ hã ŋu na viaŋutsua, si ŋkɔe nye Bobby, o. Ðe mèkpɔe be esia ate ɖe nɔvinyɔnua dzi ŋutɔ oa? Ɛ̃, nyaa te ɖe edzi ŋutɔ, gake egblɔ be yekpɔe be ele be yeaɖo ŋu ɖe Yehowa ŋu ahakpɔ esinu be wòawɔ aʋa na ye. Egblɔ emegbe be: “Yehowa megblẽm ɖi kura o.” Yehowa ƒe habɔbɔa kpe ɖe eya kple eƒe lɔya ŋu wotsɔ nyaa yi Ohio Ʋɔnudrɔ̃ƒe Kɔkɔtɔ be woagbugbɔ adrɔ̃.\n28 Ʋɔnudrɔ̃ƒe Kɔkɔtɔa te fli ɖe ʋɔnudrɔ̃ƒe gbãtɔ ƒe nyametsotsoa me hegblɔ be: “Gome le dzila ɖe sia ɖe si be wòafia nu via; esia fia be dzila kpɔ mɔ afia nu via tso eƒe dzixɔse kple agbe nyui nɔnɔ dzidzenuwo ŋu.” Ʋɔnudrɔ̃ƒea gblɔ hã be ne kpeɖodzi aɖeke meli be Yehowa Ðasefowo ƒe dzixɔsewo agblẽ nu le ɖevia ƒe susu kple ŋutilãmededienɔnɔ ŋu o la, ʋɔnudrɔ̃ƒea mekpɔ mɔ anɔ te ɖe dzilaa ƒe dzixɔsewo dzi agbe be ɖevia naganɔ egbɔ o. Nyateƒeae nye be ʋɔnudrɔ̃ƒea mekpɔ kpeɖodzi aɖeke be Ðasefowo ƒe dzixɔsewo agblẽ nu le ɖevia ƒe susu kple ŋutilãmededienɔnɔ ŋu o.\nƲɔnudrɔ̃ƒe geɖewo tso afia be gome le dzila Kristotɔwo si be wo viwo nanɔ wo gbɔ\n29-31. Nu ka tae wogbe be nɔvinyɔnu aɖe si le Denmark ƒe vinyɔnu naganɔ egbɔ o, eye nyametsotso kae Denmark ƒe Ʋɔnudrɔ̃ƒe Kɔkɔtɔ wɔ le nya sia ŋu?\n29 Denmark. Nya sia tɔgbi dze ŋgɔ Anita Hansen hã esi srɔ̃a si woa kplii wogbe wo nɔewo la yi ɖabia le ʋɔnudrɔ̃ƒe be woana yewo vinyɔnu Amanda, si xɔ ƒe adre la nanɔ ye gbɔ. Togbɔ be nuto si me wole ƒe ʋɔnudrɔ̃ƒe ɖe mɔ na Nɔvinyɔnu Hansen le ƒe 2000 me be via Amanda nanɔ egbɔ hã la, vifofoa tsɔ nyaa yi ʋɔnudrɔ̃ƒe bubu, eye ʋɔnudrɔ̃ƒe ma te fli ɖe ʋɔnudrɔ̃ƒe gbãtɔ ƒe nyametsotsoa me hetsɔ ɖevia na fofoa be wòanɔ egbɔ. Ʋɔnudrɔ̃ƒea gblɔ be esi dzilawo ƒe subɔsubɔdzixɔsewo to vovo ta la, vifofoae dze wu atso nya me le subɔsubɔha si me ɖevia anɔ ŋu. Eya ta ne míagblɔe la, esi Nɔvinyɔnu Hansen nye Yehowa Ðasefo ta koe wòva dzɔ be via Amanda megale egbɔ o!\n30 Le ɣeyiɣi sesẽ mawo me la, dzi ɖena le Nɔvinyɔnu Hansen ƒo wòtɔtɔna ale gbegbe be meganyana nya si tututu wòagblɔ le gbedodoɖa me o. Egblɔ be: “Gake mekpɔ akɔfafa geɖe tso nya siwo le Romatɔwo 8:26 kple 27 la me. Mesena le ɖokuinye me be Yehowa sea nye dzimenya siwo nyemete ŋu ɖe gblɔ o gɔme nam. Eƒe ŋkuwo le ŋunye eye megblẽm ɖi ɣeaɖekeɣi kpɔ o.”—Mixlẽ Psalmo 32:8; Yesaya 41:10.\n31 Nɔvinyɔnu Hansen tsɔ nyaa yi Denmark ƒe Ʋɔnudrɔ̃ƒe Kɔkɔtɔ. Esi Ʋɔnudrɔ̃ƒea nɔ eƒe nyametsotsoa gblɔm la, egblɔ be: “Nu si aɖe vi na ɖevia wu koŋ dzie wòle be woanɔ te ɖo atso nya me le dzila si gbɔ ɖevia anɔ ŋu.” Egblɔ hã be menye nya tsɔtsɔ ɖe Yehowa Ðasefowo ƒe “dzixɔsewo kple nufiafiawo” ŋu dzie woanɔ te ɖo awɔ nyametsotso sia o, ke boŋ ŋutete si le dzila ɖe sia ɖe si be wòalé be na ɖevia ŋue wòle be woalé ŋku ɖo. Nɔvinyɔnu Hansen ƒe dzi koe dze eme esi Ʋɔnudrɔ̃ƒea tso afia be yewokpɔe be dzila nyui aɖee wònye eya ta Amanda nagatrɔ ava nɔ egbɔ.\n32. Aleke Europa Ʋɔnudrɔ̃ƒea kpɔ dzila Ðasefowo ta be woagate woƒe gomenɔamesiwo ɖe to o?\n32 Europa dukɔ vovovowo. Le dukɔ aɖewo me la, womete ŋu kpɔ ta na dzila si gbɔ ɖeviwo anɔ ƒe nya aɖewo le dukɔa ƒe ʋɔnudrɔ̃ƒewo o. Eya ta nya mawo va do ɖe Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒe. Le nya siawo dometɔ eve me la, Europa Ʋɔnudrɔ̃ƒea kpɔe be dukɔawo ƒe ʋɔnudrɔ̃ƒewo de dzila siwo menye Ðasefo o dzi ɖe dzila Ðasefowo ŋu le woƒe subɔsubɔdzixɔsewo ta. Europa Ʋɔnudrɔ̃ƒea yɔ nuwɔna ma be enye ameŋkumekpɔkpɔ eye wògblɔ be “mesɔ be woanɔ te ɖe subɔsubɔha si me ame le dzi ate eƒe gomenɔamesi ɖe to o.” Vidada Ðasefo aɖe si Europa Ʋɔnudrɔ̃ƒea ƒe nyametsotso sia ɖe vi na la ɖe ale si gbegbe wòna eƒe dzi dze emee la gblɔ ale: “Evem ŋutɔ esi wotsɔ nya ɖe ŋunye be mele nu gblẽm le vinyewo ŋu, evɔ nu si medi be mawɔ koe nye be mafia Kristotɔwo ƒe dzidzenu wo ahahe wo le mɔ nyuitɔ nu.”\n33. Aleke dzila Ðasefo ate ŋu awɔ gɔmeɖose si le Filipitɔwo 4:5 la ŋu dɔe?\n33 Gake dzila Ðasefo siwo ʋlia woƒe gomenɔamesi ta le ʋɔnu be yewoaƒã Biblia me dzidzenuwo ɖe yewo viwo ƒe dzi me la dzea agbagba be yewoaɖe nugɔmesese kple dadasɔ afia. (Mixlẽ Filipitɔwo 4:5.) Abe ale si ko wokpɔe be gome le yewo si be yewoafia Mawu ƒe mɔ yewo viawoe la, nenema kee wolɔ̃na ɖe edzi be dzila si menye Ðasefo o hã ate ŋu awɔ akpa aɖe le ɖeviawo hehe me ne edii. Aleke dzila Ðasefowo bua wo viwo hehe ƒe agbanɔamedzia nu vevii?\n34. Nu kae dzila Kristotɔ siwo li egbea ate ŋu asrɔ̃ tso Yudatɔ siwo nɔ anyi le Nexemiya ŋɔli ƒe kpɔɖeŋua me?\n34 Yudatɔ siwo nɔ anyi le Nexemiya ŋɔli ɖo esia ƒe kpɔɖeŋu nyui aɖe ɖi. Woku kutri vevie gbugbɔ ɖo Yerusalem ƒe gli siwo gbã. Wonya be esia akpɔ yewo ŋutɔ kple yewoƒe ƒomeawo ta tso dukɔ siwo ƒo xlã yewo ƒe amedzidzedze me. Eya ta Nexemiya de dzi ƒo na wo be: “Miwɔ aʋa ɖe mia nɔviwo, miaƒe ŋutsuviwo kple miaƒe nyɔnuviwo, mia srɔ̃wo kple miaƒe aƒewo ta!” (Nex. 4:8) Yudatɔ mawo kpɔe be mele be yewoawɔ alɔgblɔdɔ le aʋa ma me kura o. Nenema kee egbea hã, dzila siwo nye Yehowa Ðasefowo kua kutri vevie be yewoahe yewo viwo le nyateƒea me. Wonyae be ɖeviawo doa go nu geɖe le suku alo nutoa me siwo ate ŋu akpɔ ŋusẽ gbegblẽ ɖe wo dzi. Ŋusẽkpɔɖeamedzi siawo ate ŋu ato mɔ̃ɖaŋunuwo hã dzi age ɖe aƒea me. Dzilawo, miɖo ŋku edzi be ele be miadze agbagba ɖe sia ɖe awɔ aʋa ɖe mia viwo ta ale be woanɔ dedie le gbɔgbɔ me ahalé fɔ ɖe nyateƒea ŋu.\nKa Ðe Edzi Be Yehowa Le Megbe Na Esubɔla Vavãwo\n35, 36. Nu nyui kawoe do tso eme esi Yehowa Ðasefowo ʋli woƒe gomenɔamesiwo ta le se nu, eye nu kae nèɖo kplikpaa be yeawɔ?\n35 Ðikeke mele eme o be Yehowa yra ɖe esubɔla vavã siwo li egbea ƒe agbagbadzedze be yewoaʋli yewoƒe subɔsubɔblɔɖe ta dzi. Ale si Mawu ƒe amewo ʋlia wo ɖokuiwo ta le nya siawo me la zua ɖaseɖiɖi nyui aɖe na ʋɔnudrɔ̃ƒewo kple amehawo zi geɖe. (Rom. 1:8) Nu nyui bubu si gado tso senya siwo me míeɖu dzi le mee nye be wona gomenɔamesi aɖewo va su ame geɖe siwo menye Ðasefowo o hã si. Gake abe Mawu ƒe amewo ene la, menye míaƒe taɖodzinue nye be míatrɔ hadomegbenɔnɔ ƒe ɖoɖowo alo ana míaƒe ŋkɔ nanyɔ o. Nu si koŋ tae Yehowa Ðasefowo ʋlia woƒe gomenɔamesiwo ta le ʋɔnudrɔ̃ƒewoe nye be woato ema dzi ado tadedeagu vavãtɔ ɖe ŋgɔ.—Mixlẽ Filipitɔwo 1:7.\n36 Negadzɔ gbeɖe be míaŋlɔ xɔse ƒe kpɔɖeŋu nyui si mía nɔvi mawo ɖo esi woʋli Yehowa subɔsubɔ ƒe ablɔɖe ta la be o! Mina míawo hã míawɔ nuteƒe ahaka ɖe edzi bliboe be Yehowa le megbe na mí eye wòyi edzi le ŋusẽ dom mí be míawɔ eƒe lɔlɔ̃nu.—Yes. 54:17.\nAleke dziɖuɖu aɖewo dze agbagba be yewoaxe mɔ ɖe Kristotɔwo ƒe ablɔɖe nui, eye nu kae do tso eme?\nAleke Yehowa Ðasefowo ʋli gome si le wo si be woagbe be woagado ʋu na yewo o tae, eye aleke Mawu yra ɖe woƒe agbagbadzedzewo dzii?\nLe srɔ̃gbegbe megbe la, nu ka ƒe mɔe tsitretsiɖeŋulawo dina be yewoaxe na dzila Ðasefowo ku ɖe wo viwo ŋu?\nNu kae na nèka ɖe edzi be Mawu Fiaɖuƒea le megbe na mí le senya siwo me míeɖu dzi le me?\nƉoe Ɖe Amewo Ɖoe Ɖe Amewo Míaƒe Subɔsubɔblɔɖe Taʋiʋli\nƉoe Ɖe Amewo Ɖoe Ɖe Amewo Mawu Fiaɖuƒea Le Dzi Ðum!


3 Mose kplɔa toa Yetro,*+ Midian nunɔla la, ƒe alẽha. Esime wòkplɔ lãha la ɖo ta gbedzi le ɣetoɖoƒe gome la, eva ɖo Mawu vavã la ƒe to Horeb gbɔ.+ 2 Eye Yehowa ƒe dɔla ɖe eɖokui fiae le dzoƒaɖe me le ŋuve aɖe me.+ Esi wòlé ŋku ɖe eŋu la, ekpɔ be ŋuve la le bibim, gake mele fiafiãm o. 3 Eye Mose gblɔ be: “Mayi aɖakpɔ nu wɔnuku sia, ne makpɔ nu si tae ŋuve la mele fiafiãm o.” 4 Esi Yehowa kpɔ be ete va be yeakpɔe ɖa la, Mawu yɔe tso ŋuve la me be: “Mose! Mose!” Eye wòtɔ be: “Nyee nye esi!” 5 Egblɔ nɛ be: “Mègate va afi sia o. Ðe wò afɔkpawo, elabena teƒe si nèle tsitre ɖo la, anyigba kɔkɔe wònye.” 6 Eye wògagblɔ be: “Nyee nye fofowò ƒe Mawu, Abraham ƒe Mawu,+ Isak ƒe Mawu+ kple Yakob ƒe Mawu.”+ Enumake Mose ɣla eƒe ŋkume, elabena ele vɔvɔ̃m na Mawu vavã la kpɔkpɔ. 7 Yehowa gagblɔ be: “Mekpɔ nye dukɔ si le Egipte la ƒe fukpekpe la keŋ, eye mese ɣli si dom wole le ame siwo zia wo dzi be woawɔ dɔ la ta; menya fu siwo kpem wole la nyuie.+ 8 Eya ta maɖi ayi aɖaɖe wo tso Egiptetɔwo si me,+ eye makplɔ wo adzoe le anyigba ma dzi ayi anyigba nyui si keke la dzi, anyigba si dzi notsi kple anyitsi le sisim le,+ si nye Kanaantɔwo, Hititɔwo, Amoritɔwo, Perizitɔwo, Hivitɔwo kple Yebusitɔwo ƒe anyigba.+ 9 Israel-viwo ƒe ɣlidodo la va ɖo gbɔnye, eye mekpɔ ale si gbegbe Egiptetɔwo te wo ɖe anyi vevie la hã.+ 10 Eya ta va madɔ wò ɖe Farao gbɔ, ne nàkplɔ nye dukɔ Israel-viwo adzoe le Egipte.”+ 11 Ke Mose gblɔ na Mawu vavã la be: “Ame kae menye, be mayi Farao gbɔ, eye makplɔ Israel-viwo adzoe tso Egipte?” 12 Eye wòɖo eŋu be: “Manɔ kpli wò,+ eye esiae anye dzesi na wò be nyee dɔ wò: Ne èkplɔ dukɔ la dzoe tso Egipte la, ekema miasubɔ* Mawu vavã la le to sia dzi.”+ 13 Ke Mose gblɔ na Mawu vavã la be: “Tsɔe be meyi Israel-viwo gbɔ, eye megblɔ na wo be: ‘Mia tɔgbuiwo ƒe Mawu lae dɔm ɖe mia gbɔ,’ eye wobiam be: ‘Eŋkɔ ɖe hã la?’+ Nya kae magblɔ na wo?” 14 Eye Mawu gblɔ na Mose be: “Mava Nye Nu Si Metia Be Manye.”*+ Eye wògblɔ kpee be: “Ale nàgblɔ na Israel-viwoe nye esi: ‘Mava Nye ye dɔm ɖe mia gbɔ.’”+ 15 Eye Mawu gagblɔ na Mose be: “Ale nàgblɔ na Israel-viwoe nye esi: ‘Yehowa, mia tɔgbuiwo ƒe Mawu, Abraham ƒe Mawu,+ Isak ƒe Mawu+ kple Yakob ƒe Mawu+ lae dɔm ɖe mia gbɔ.’ Esiae nye nye ŋkɔ tegbee,+ eye esiae woatsɔ aɖo ŋku dzinye tso dzidzime yi dzidzime. 16 Azɔ yi nàƒo Israel ƒe ametsitsiwo nu ƒu, eye nàgblɔ na wo be: ‘Yehowa, mia tɔgbuiwo ƒe Mawu, Abraham, Isak kple Yakob ƒe Mawu la, ɖe eɖokui fiam gblɔ be: “Nye ŋkuwo le mia ŋu,+ eye mekpɔ nu si wɔm wole ɖe mia ŋu le Egipte. 17 Esia ta mebe: Maɖe mi tso Egiptetɔwo ƒe fuwɔame la me,+ eye makplɔ mi ayi Kanaantɔwo, Hititɔwo, Amoritɔwo,+ Perizitɔwo, Hivitɔwo kple Yebusitɔwo+ ƒe anyigba dzi, anyigba si dzi notsi kple anyitsi le sisim le.”’+ 18 “Woaɖo to wò gbe;+ eye wò kple Israel ƒe ametsitsiwo miayi Egipte-fia gbɔ, eye miagblɔ nɛ be: ‘Yehowa, Hebritɔwo ƒe Mawu la,+ ƒo nu kpli mí; eya ta míeɖe kuku, míedi be míazɔ mɔ ŋkeke etɔ̃ ayi gbedzi aɖasa vɔ na Yehowa mía Mawu la.’+ 19 Gake menyae nyuie be Egipte-fia maɖe mɔ na mi miadzo o, negbe ɖe asi sẽ ɖe edzi ko hafi.+ 20 Eya ta mado nye asi ɖa, eye matsɔ nukunu siwo katã mawɔ le Egipte la atu nu kplii, eye emegbe la, ana miadzo.+ 21 Mana Egiptetɔwo nave dukɔ sia nu, eye ne miele dzodzom la, miadzo asi gbɔlo o.+ 22 Nyɔnu sia nyɔnu nabia klosalonuwo, sikanuwo kple awuwo tso ehavi kple nyɔnu si le eƒe me la si, eye miado wo na mia viŋutsuwo kple mia vinyɔnuwo; eye miaha Egiptetɔwo.”+